27.6.2022 EL Επίσημη Εφημερίδα της Ευρωπαϊκής Ένωσης L 168/1 ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/996 ΤΗΣ ΕΠΙΤΡΟΠΗΣ της 14ης Ιουνίου 2022 σχετικά με τους κανόνες για την επαλήθευση των κριτηρίων αειφορίας και μείωσης των εκπομπών αερίων του θερμοκηπίου και των κριτηρίων χαμηλού κινδύνου έμμεσης αλλαγής της χρήσης γης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές , και ιδίως το άρθρο 30 παράγραφος 8, Εκτιμώντας τα ακόλουθα: Η οδηγία (ΕΕ) 2018/2001 διευρύνει τον ρόλο των εθελοντικών καθεστώτων ώστε να συμπεριληφθεί η πιστοποίηση της συμμόρφωσης των καυσίμων βιομάζας με τα κριτήρια αειφορίας και μείωσης των εκπομπών αερίων του θερμοκηπίου και η συμμόρφωση των υγρών και αέριων καυσίμων κίνησης μη βιολογικής προέλευσης από ανανεώσιμες πηγές, καθώς και των καυσίμων ανακυκλωμένου άνθρακα με τα αντίστοιχα κριτήρια μείωσης των εκπομπών αερίων του θερμοκηπίου. Επιπλέον, τα εθελοντικά καθεστώτα μπορούν να χρησιμοποιηθούν για την πιστοποίηση των βιοκαυσίμων, βιορευστών και καυσίμων βιομάζας με χαμηλό κίνδυνο έμμεσης αλλαγής της χρήσης γης. Η ορθή και εναρμονισμένη λειτουργία των εθελοντικών καθεστώτων έχει καίρια σημασία για τη διαπίστωση της συμμόρφωσης των βιοκαυσίμων, των βιορευστών, των καυσίμων βιομάζας, των αέριων και υγρών καυσίμων κίνησης μη βιολογικής προέλευσης από ανανεώσιμες πηγές, καθώς και των καυσίμων ανακυκλωμένου άνθρακα με τις απαιτήσεις της οδηγίας (ΕΕ) 2018/2001. Ως εκ τούτου, θα πρέπει να θεσπιστούν εναρμονισμένοι κανόνες, οι οποίοι θα εφαρμόζονται σε ολόκληρο το σύστημα πιστοποίησης και θα παρέχουν την αναγκαία ασφάλεια δικαίου όσον αφορά τους κανόνες που ισχύουν για τους οικονομικούς φορείς και τα εθελοντικά καθεστώτα. Για να ελαχιστοποιηθεί η διοικητική επιβάρυνση, οι κανόνες εφαρμογής θα πρέπει να είναι αναλογικοί και να περιορίζονται σε ό,τι απαιτείται για τη διασφάλιση της συμμόρφωσης τόσο με τα κριτήρια αειφορίας και μείωσης των εκπομπών αερίων του θερμοκηπίου όσο και με άλλες απαιτήσεις κατά τρόπο επαρκή και εναρμονισμένο που ελαχιστοποιεί τον κίνδυνο απάτης στον μέγιστο δυνατό βαθμό. Επομένως, οι κανόνες εφαρμογής δεν θα πρέπει να εκλαμβάνονται ως ολοκληρωμένο πρότυπο, αλλά ως ελάχιστες απαιτήσεις. Κατά συνέπεια, τα εθελοντικά καθεστώτα μπορούν να συμπληρώνουν τους εν λόγω κανόνες κατά περίπτωση. Οι οικονομικοί φορείς μπορούν να αποφασίσουν ανά πάσα στιγμή να συμμετάσχουν σε διαφορετικό εθελοντικό καθεστώς. Ωστόσο, για να αποτραπεί το ενδεχόμενο ένας οικονομικός φορέας που απέτυχε σε έλεγχο στο πλαίσιο ενός καθεστώτος να υποβάλει αμέσως αίτηση πιστοποίησης στο πλαίσιο άλλου καθεστώτος, όλα τα καθεστώτα που λαμβάνουν αίτηση από οικονομικό φορέα θα πρέπει να απαιτούν από τον εν λόγω οικονομικό φορέα να παράσχει πληροφορίες σχετικά με το αν απέτυχε σε έλεγχο κατά την προηγούμενη πενταετία. Αυτό θα πρέπει επίσης να ισχύει σε περιπτώσεις στις οποίες ο οικονομικός φορέας έχει νέα νομική προσωπικότητα αλλά παραμένει ουσιαστικά ο ίδιος, έτσι ώστε ήσσονος σημασίας ή αμιγώς τυπικές αλλαγές, για παράδειγμα, στη δομή διακυβέρνησης ή στο πεδίο δραστηριοτήτων, να μην εξαιρούν τον νέο οικονομικό φορέα από τον εν λόγω κανόνα. Το σύστημα ισοζυγίου μάζας αποσκοπεί στη μείωση του διοικητικού φόρτου για την απόδειξη της συμμόρφωσης με τα κριτήρια αειφορίας και μείωσης των αερίων του θερμοκηπίου επιτρέποντας την ανάμειξη πρώτων υλών και καυσίμων με διαφορετικά χαρακτηριστικά αειφορίας και τον επαναπροσδιορισμό των χαρακτηριστικών αειφορίας με ευέλικτο τρόπο σε παρτίδες που αποσύρονται από ένα τέτοιο μείγμα. Για λόγους διαφάνειας, η ανάμειξη στο πλαίσιο του συστήματος ισοζυγίου μάζας είναι δυνατή εάν, π.χ., η πρώτη ύλη ανήκει στην ίδια ομάδα προϊόντων. Μια ομάδα προϊόντων μπορεί να περιλαμβάνει, για παράδειγμα, διαφορετικά είδη μη εδώδιμων κυτταρινούχων υλών με παρεμφερή φυσικά και χημικά χαρακτηριστικά, θερμαντικές αξίες και/ή συντελεστές μετατροπής ή τα είδη λιγνοκυτταρινούχων υλών που καλύπτονται από το παράρτημα IX μέρος Α στοιχείο ιζ) της οδηγίας (ΕΕ) 2018/2001. Τα παρθένα φυτικά έλαια, τα οποία χρησιμοποιούνται για την παραγωγή βιοκαυσίμων και βιορευστών, μπορούν να ανήκουν στην ίδια ομάδα προϊόντων. Ωστόσο, οι πρώτες ύλες που μπορούν να χρησιμοποιηθούν για την παραγωγή βιοκαυσίμων, βιορευστών και καυσίμων βιομάζας που υπόκεινται σε διαφορετικούς κανόνες σχετικά με τη συμβολή τους στην επίτευξη των στόχων για την ενέργεια από ανανεώσιμες πηγές δεν θα πρέπει να θεωρούνται κατά γενικό κανόνα μέρος της ίδιας ομάδας προϊόντων, διότι αυτό θα μπορούσε να υπονομεύσει τους στόχους της οδηγίας (ΕΕ) 2018/2001, η οποία εφαρμόζει διαφοροποιημένη μεταχείριση των βιοκαυσίμων, των βιορευστών και των καυσίμων βιομάζας με βάση τις πρώτες ύλες από τις οποίες παράγονται. Στην περίπτωση των αέριων καυσίμων, το διασυνδεδεμένο δίκτυο της ΕΕ θεωρείται ενιαίο σύστημα ισοζυγίου μάζας. Τα αέρια καύσιμα που παράγονται και καταναλώνονται εκτός του δικτύου ή μέσω απομονωμένων τοπικών δικτύων διανομής πρέπει να θεωρούνται χωριστά συστήματα ισοζυγίου μάζας. Επιπλέον, απαιτούνται προληπτικά μέτρα για τη διασφάλιση της συνέπειας των ισχυρισμών αειφορίας κατά την εξαγωγή καυσίμων σε τρίτες χώρες που δεν εφαρμόζουν το σύστημα ισοζυγίου μάζας. Για τον σκοπό αυτόν, το σύστημα ισοζυγίου μάζας θα πρέπει επίσης να περιλαμβάνει πληροφορίες σχετικά με τις ποσότητες καυσίμων για τα οποία δεν έχουν προσδιοριστεί χαρακτηριστικά αειφορίας, ενώ οι παραδόσεις καυσίμων σε μη πιστοποιημένους φορείς εκμετάλλευσης πρέπει να λαμβάνονται υπόψη στο σύστημα ισοζυγίου μάζας, με βάση τη φυσική μορφή των παραδιδόμενων καυσίμων. Τόσο κατά τις προπαρασκευαστικές εργασίες του αρχικού επιτόπιου ελέγχου όσο και κατά τη διάρκεια επακόλουθων ελέγχων εποπτείας ή επαναπιστοποίησης, ο ελεγκτής θα πρέπει να προβαίνει σε κατάλληλη ανάλυση του συνολικού προφίλ κινδύνου των οικονομικών φορέων. Βάσει των επαγγελματικών γνώσεων του ελεγκτή και των πληροφοριών που υποβάλλονται από τον οικονομικό φορέα, η ανάλυση αυτή θα πρέπει να λαμβάνει υπόψη το επίπεδο κινδύνου όχι μόνο του συγκεκριμένου οικονομικού φορέα, αλλά και της αλυσίδας εφοδιασμού [π.χ. για τους οικονομικούς φορείς οι οποίοι χειρίζονται ύλες που περιλαμβάνονται στο παράρτημα IX της οδηγίας (ΕΕ) 2018/2001]. Η ένταση του ελέγχου, η έκτασή του, ή αμφότερα, θα πρέπει να προσαρμόζονται στο επίπεδο του εντοπισθέντος συνολικού κινδύνου, ώστε να διασφαλίζεται επαρκές επίπεδο εμπιστοσύνης ως προς το αληθές των πληροφοριών που παρέχουν οι οικονομικοί φορείς, μετριάζοντας τους κινδύνους για ουσιώδεις ανακρίβειες. Στο πλαίσιο ομαδικού ελέγχου, όταν οι επιτόπιοι έλεγχοι αντικαθίστανται από ελέγχους βάσει εγγράφων, τα εθελοντικά καθεστώτα και οι οργανισμοί πιστοποίησης θα πρέπει να διασφαλίζουν ότι οι εν λόγω έλεγχοι μπορούν να παρέχουν το ίδιο επίπεδο εγγυήσεων που παρέχεται από επιτόπιο έλεγχο (π.χ. διαθεσιμότητα δορυφορικών εικόνων υψηλής ποιότητας, δεδομένα για προστατευόμενες περιοχές και τυρφώνες που παρέχουν πληροφορίες σχετικά με τον αντίστοιχο χρονικό ορίζοντα). Στον κατ’ εξουσιοδότηση κανονισμό (ΕΕ) 2019/807 της Επιτροπής αναγνωρίζεται ότι, υπό ορισμένες συνθήκες, οι επιπτώσεις λόγω της έμμεσης αλλαγής της χρήσης γης (ILUC) από τα βιοκαύσιμα, βιορευστά και καύσιμα βιομάζας που θεωρούνται υψηλού κινδύνου ILUC είναι δυνατόν να αποφευχθούν. Για την εξασφάλιση ισότιμων όρων ανταγωνισμού κατά την εφαρμογή της διαδικασίας πιστοποίησης χαμηλού κινδύνου ILUC σε όλα τα εθελοντικά καθεστώτα, είναι αναγκαίο να καθοριστούν ειδικές απαιτήσεις, οι οποίες θα παρέχουν τη δυνατότητα πιστοποίησης των βιοκαυσίμων, βιορευστών και καυσίμων βιομάζας χαμηλού κινδύνου ILUC. Τα βιοκαύσιμα, βιορευστά ή καύσιμα βιομάζας που πιστοποιούνται ως χαμηλού κινδύνου ILUC θα πρέπει να εξαιρούνται από το όριο και τη σταδιακή μείωση που προβλέπεται για τα βιοκαύσιμα, βιορευστά και καύσιμα βιομάζας υψηλού κινδύνου ILUC που παράγονται από καλλιέργειες τροφίμων και ζωοτροφών, υπό την προϋπόθεση ότι πληρούν τα σχετικά κριτήρια αειφορίας και μείωσης των εκπομπών αερίων του θερμοκηπίου που προβλέπονται στο άρθρο 29 της οδηγίας (ΕΕ) 2018/2001. Οι οικονομικοί φορείς που υποβάλλουν αίτηση πιστοποίησης χαμηλού κινδύνου ILUC μπορούν να έχουν λάβει ήδη πιστοποίηση για άλλες πτυχές από εθελοντικό καθεστώς ή μπορούν να υποβάλλουν αίτηση πιστοποίησης χαμηλού κινδύνου ILUC ταυτόχρονα με την υποβολή αίτησης πιστοποίησης για άλλες πτυχές που μπορούν να καλυφθούν από εθελοντικό καθεστώς. Ο αιτών μπορεί να είναι γεωργική εκμετάλλευση, ομάδα γεωργών ή πρώτο σημείο συγκέντρωσης ή διαχειριστής ομάδας που ενεργεί για λογαριασμό ομάδας γεωργών. Σε περίπτωση εφαρμογής μέτρων σε πολυετείς καλλιέργειες, η έναρξη της δεκαετούς περιόδου ισχύος της πιστοποίησης χαμηλού κινδύνου ILUC μπορεί να αναβληθεί λόγω της καθυστέρησης μεταξύ του εφαρμοζόμενου μέτρου και της παρατηρούμενης αύξησης της απόδοσης. Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τη βιωσιμότητα των βιοκαυσίμων, των βιορευστών και των καυσίμων βιομάζας που συστάθηκε δυνάμει του άρθρου 34 παράγραφος 2 της οδηγίας (ΕΕ) 2018/2001, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΆΛΑΙΟ I ΕΙΣΑΓΩΓΉ Άρθρο 1 Αντικείμενο Ο παρών κανονισμός θεσπίζει εκτελεστικούς κανόνες ώστε να διασφαλίζεται ότι επαληθεύεται με αποτελεσματικό και εναρμονισμένο τρόπο ότι οι οικονομικοί φορείς: α) συμμορφώνονται με τα κριτήρια αειφορίας που καθορίζονται στο άρθρο 29 παράγραφοι 2 έως 7 της οδηγίας (ΕΕ) 2018/2001· β) παρέχουν ακριβή δεδομένα σχετικά με τη μείωση των εκπομπών αερίων του θερμοκηπίου για τους σκοπούς του άρθρου 25 παράγραφος 2 και του άρθρου 29 παράγραφος 10 της οδηγίας (ΕΕ) 2018/2001· γ) συμμορφώνονται με τα κριτήρια πιστοποίησης των βιοκαυσίμων, βιορευστών και καυσίμων βιομάζας χαμηλού κινδύνου ILUC που θεσπίστηκαν με τον κατ’ εξουσιοδότηση κανονισμό (ΕΕ) 2019/807. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) "εθελοντικό καθεστώς": οργανισμός ο οποίος πιστοποιεί τη συμμόρφωση των οικονομικών φορέων με τα κριτήρια και τους κανόνες που περιλαμβάνουν, μεταξύ άλλων, τα κριτήρια αειφορίας και μείωσης των αερίων του θερμοκηπίου που καθορίζονται στην οδηγία (ΕΕ) 2018/2001 και στον κατ’ εξουσιοδότηση κανονισμό (ΕΕ) 2019/807· 2) "αναγνωρισμένο εθελοντικό καθεστώς": εθελοντικό καθεστώς που αναγνωρίζεται σύμφωνα με το άρθρο 30 παράγραφος 4 της οδηγίας (ΕΕ) 2018/2001· 3) "αναγνωρισμένο εθνικό καθεστώς": εθνικό καθεστώς που αναγνωρίζεται σύμφωνα με το άρθρο 30 παράγραφος 6 της οδηγίας (ΕΕ) 2018/2001· 4) "πιστοποιητικό": δήλωση συμμόρφωσης από οργανισμό πιστοποίησης στο πλαίσιο εθελοντικού καθεστώτος, με την οποία πιστοποιείται ότι ένας οικονομικός φορέας συμμορφώνεται με τις απαιτήσεις της οδηγίας (ΕΕ) 2018/2001· 5) "ανασταλέν πιστοποιητικό": πιστοποιητικό το οποίο ακυρώνεται προσωρινά λόγω περιπτώσεων μη συμμόρφωσης που διαπιστώθηκαν από τον οργανισμό πιστοποίησης ή κατόπιν προαιρετικού αιτήματος του οικονομικού φορέα· 6) "ανακληθέν πιστοποιητικό": πιστοποιητικό το οποίο έχει ακυρωθεί οριστικά από τον οργανισμό πιστοποίησης ή το εθελοντικό καθεστώς· 7) "διακοπέν πιστοποιητικό": πιστοποιητικό το οποίο έχει ακυρωθεί οικειοθελώς ενόσω εξακολουθεί να ισχύει· 8) "λήξαν πιστοποιητικό": πιστοποιητικό το οποίο δεν ισχύει πλέον· 9) "χαρακτηριστικά αειφορίας και μείωσης των εκπομπών αερίων του θερμοκηπίου": το σύνολο των πληροφοριών που περιγράφουν μια παρτίδα πρώτων υλών ή καυσίμων που απαιτούνται για την απόδειξη της συμμόρφωσης της εν λόγω παρτίδας με τα κριτήρια αειφορίας και μείωσης των εκπομπών αερίων του θερμοκηπίου για τα βιοκαύσιμα, τα βιορευστά και τα καύσιμα βιομάζας ή με τις απαιτήσεις μείωσης των εκπομπών αερίων του θερμοκηπίου που ισχύουν για τα υγρά και αέρια καύσιμα κίνησης μη βιολογικής προέλευσης από ανανεώσιμες πηγές και τα καύσιμα ανακυκλωμένου άνθρακα· 10) "μείγμα πρώτων υλών προς περαιτέρω επεξεργασία": η φυσική ανάμειξη πρώτων υλών με αποκλειστικό σκοπό την παραγωγή βιοκαυσίμων, βιορευστών ή καυσίμων βιομάζας· 11) "οικονομικός φορέας": παραγωγός πρώτων υλών, συλλέκτης αποβλήτων και υπολειμμάτων, φορέας εκμετάλλευσης εγκαταστάσεων μεταποίησης πρώτων υλών σε τελικά καύσιμα ή ενδιάμεσα προϊόντα, φορέας εκμετάλλευσης εγκαταστάσεων παραγωγής ενέργειας (ηλεκτρικής ενέργειας, θέρμανσης ή ψύξης) ή οποιοσδήποτε άλλος φορέας εκμετάλλευσης, συμπεριλαμβανομένων εγκαταστάσεων αποθήκευσης ή εμπόρων που έχουν στη φυσική κατοχή τους πρώτες ύλες ή καύσιμα, υπό τον όρο ότι επεξεργάζονται πληροφορίες σχετικά με τα χαρακτηριστικά αειφορίας και μείωσης των εκπομπών αερίων του θερμοκηπίου των εν λόγω πρώτων υλών ή καυσίμων· 12) "πρώτο σημείο συγκέντρωσης": εγκατάσταση αποθήκευσης ή επεξεργασίας υπό την άμεση διαχείριση οικονομικού φορέα ή άλλου αντισυμβαλλομένου βάσει συμβατικής συμφωνίας, η οποία προμηθεύεται πρώτες ύλες απευθείας από παραγωγούς γεωργικής βιομάζας, δασικής βιομάζας, αποβλήτων και υπολειμμάτων ή, στην περίπτωση καυσίμων μη βιολογικής προέλευσης από ανανεώσιμες πηγές, από τη μονάδα παραγωγής των εν λόγω καυσίμων· 13) "έλεγχος πιστοποίησης": αρχικός έλεγχος πριν από τη συμμετοχή σε καθεστώς, με σκοπό την έκδοση πιστοποιητικού στο πλαίσιο εθελοντικού καθεστώτος· 14) "οργανισμός πιστοποίησης": ανεξάρτητος διαπιστευμένος ή αναγνωρισμένος οργανισμός αξιολόγησης της συμμόρφωσης, ο οποίος συνάπτει συμφωνία με εθελοντικό καθεστώς για την παροχή υπηρεσιών πιστοποίησης πρώτων υλών ή καυσίμων με τη διενέργεια ελέγχων οικονομικών φορέων και την έκδοση πιστοποιητικών για λογαριασμό των εθελοντικών καθεστώτων, κάνοντας χρήση του συστήματος πιστοποίησης του εθελοντικού καθεστώτος· 15) "μη συμμόρφωση": η μη συμμόρφωση οικονομικού φορέα ή οργανισμού πιστοποίησης με τους κανόνες και τις διαδικασίες που καθορίζονται από το εθελοντικό καθεστώς, του οποίου είναι μέλη ή στο πλαίσιο του οποίου λειτουργούν· 16) "έλεγχος εποπτείας": κάθε έλεγχος παρακολούθησης των πιστοποιητικών που εκδίδονται από οργανισμό πιστοποίησης στο πλαίσιο εθελοντικού καθεστώτος μετά την πιστοποίηση και πριν από έλεγχο επαναπιστοποίησης, ο οποίος μπορεί να διενεργείται ανά τρίμηνο, εξάμηνο ή ετησίως· 17) "έλεγχος επαναπιστοποίησης": έλεγχος με σκοπό την ανανέωση πιστοποιητικού που έχει εκδοθεί από οργανισμό πιστοποίησης στο πλαίσιο εθελοντικού καθεστώτος· 18) "διασυνδεδεμένη υποδομή": σύστημα υποδομών, συμπεριλαμβανομένων αγωγών, τερματικών σταθμών υγροποιημένου φυσικού αερίου (ΥΦΑ) και εγκαταστάσεων αποθήκευσης, που μεταφέρει αέρια, τα οποία αποτελούνται κυρίως από μεθάνιο και περιλαμβάνουν βιοαέριο και αέριο που παράγεται από βιομάζα, ιδίως βιομεθάνιο, ή άλλα είδη αερίου που μπορούν, με τεχνικό και ασφαλή τρόπο, να διοχετεύονται και να μεταφέρονται μέσω του συστήματος αγωγών φυσικού αερίου· συμπεριλαμβάνονται επίσης συστήματα υδρογόνου, καθώς και δίκτυα αγωγών και υποδομές μεταφοράς ή διανομής υγρών καυσίμων· 19) "σύστημα υδρογόνου": σύστημα υποδομών το οποίο συμπεριλαμβάνει δίκτυα υδρογόνου, εγκαταστάσεις αποθήκευσης υδρογόνου και τερματικούς σταθμούς υδρογόνου και περιέχει υδρογόνο υψηλής καθαρότητας· 20) "νόμιμοι προκάτοχοι": οικονομικός φορέας που έχει αντικατασταθεί νόμιμα από νέο, αλλά δεν έχουν επέλθει ουσιαστικές αλλαγές ή έχουν επέλθει μόνο επιφανειακές αλλαγές όσον αφορά την κυριότητα, τη σύνθεση της διοίκησης, τις μεθόδους εργασίας ή το πεδίο δραστηριοτήτων του· 21) "ομάδα προϊόντων": πρώτες ύλες, βιοκαύσιμα, βιορευστά, μη αέρια καύσιμα βιομάζας με παρεμφερή φυσικά και χημικά χαρακτηριστικά και παρεμφερείς θερμαντικές αξίες ή αέρια καύσιμα βιομάζας και ΥΦΑ με παρεμφερή χημικά χαρακτηριστικά που υπόκεινται όλα στους ίδιους κανόνες που καθορίζονται στα άρθρα 7, 26 και 27 της οδηγίας (ΕΕ) 2018/2001 για τον καθορισμό της συμβολής των βιοκαυσίμων, των βιορευστών και των καυσίμων βιομάζας στην επίτευξη των στόχων για την ενέργεια από ανανεώσιμες πηγές· 22) "τόπος": γεωγραφική τοποθεσία, εγκαταστάσεις εφοδιαστικής, υποδομές μεταφοράς ή διανομής με ακριβή όρια εντός των οποίων μπορούν να αναμειγνύονται τα προϊόντα· 23) "απόδειξη αειφορίας": δήλωση οικονομικού φορέα βάσει πιστοποιητικού, που έχει εκδοθεί από οργανισμό πιστοποίησης στο πλαίσιο εθελοντικού καθεστώτος, με το οποίο πιστοποιείται η συμμόρφωση συγκεκριμένης ποσότητας πρώτων υλών ή καυσίμων με τα κριτήρια αειφορίας και μείωσης των εκπομπών αερίων του θερμοκηπίου που καθορίζονται στο άρθρο 25 παράγραφος 2 και στο άρθρο 29 της οδηγίας (ΕΕ) 2018/2001· 24) "πρώτη ύλη": ουσίες που δεν έχουν μεταποιηθεί ακόμη σε καύσιμα, συμπεριλαμβανομένων των ενδιάμεσων προϊόντων· 25) "καύσιμα": τα καύσιμα που είναι έτοιμα να διατεθούν για κατανάλωση, συμπεριλαμβανομένων των βιοκαυσίμων, των βιορευστών, των καυσίμων βιομάζας, των υγρών και αέριων καυσίμων κίνησης μη βιολογικής προέλευσης από ανανεώσιμες πηγές και των καυσίμων ανακυκλωμένου άνθρακα· 26) "έλεγχος οικονομικής ελκυστικότητας": ο υπολογισμός της καθαρής παρούσας αξίας (ΚΠΑ) μιας επένδυσης βάσει μέτρων προσθετικότητας στο πλαίσιο της πιστοποίησης βιομάζας χαμηλού κινδύνου ILUC· 27) "έλεγχος μη οικονομικών εμποδίων": αξιολόγηση των πιθανών άλλων εμποδίων που αναμένεται να μην επιτρέψουν σε έναν οικονομικό φορέα την εφαρμογή πρόσθετων μέτρων στο πλαίσιο της πιστοποίησης βιομάζας χαμηλού κινδύνου ILUC· 28) "ενωσιακή βάση δεδομένων": η βάση δεδομένων που προβλέπεται στο άρθρο 28 παράγραφος 2 της οδηγίας (ΕΕ) 2018/2001· 29) "λειμώνας": κατά την έννοια που αποδίδεται στον όρο σύμφωνα με το άρθρο 1 σημείο 1 του κανονισμού (ΕΕ) αριθ. 1307/2014 . ΚΕΦΆΛΑΙΟ II ΓΕΝΙΚΟΊ ΚΑΝΌΝΕς ΓΙΑ ΤΗ ΔΙΑΚΥΒΈΡΝΗΣΗ, ΤΗΝ ΕΣΩΤΕΡΙΚΉ ΠΑΡΑΚΟΛΟΎΘΗΣΗ, ΤΙς ΔΙΑΔΙΚΑΣΊΕς ΠΡΟΣΦΥΓΉς ΚΑΙ ΤΗ ΔΙΑΦΆΝΕΙΑ ΤΩΝ ΕΘΕΛΟΝΤΙΚΏΝ ΚΑΘΕΣΤΏΤΩΝ Άρθρο 3 Δομή διακυβέρνησης του εθελοντικού καθεστώτος 1. Τα εθελοντικά καθεστώτα θεσπίζουν δομή διακυβέρνησης ώστε να διασφαλίζεται ότι το καθεστώς διαθέτει την αναγκαία νομική και τεχνική ικανότητα, αμεροληψία και ανεξαρτησία για την εκτέλεση των καθηκόντων του. Ανάλογα με το πεδίο εφαρμογής του εθελοντικού καθεστώτος, συγκροτεί τεχνική επιτροπή ή ισοδύναμο σύστημα υποστήριξης τεχνικών εμπειρογνωμόνων, το οποίο σε ειδικές περιπτώσεις επιτρέπει επίσης την πρόσληψη ανεξάρτητων εξωτερικών εμπειρογνωμόνων για την παροχή συμβουλών σε τεχνικά θέματα. 2. Στο μέτρο του δυνατού, τα εθελοντικά καθεστώτα περιλαμβάνουν στη δομή διακυβέρνησης και στη λήψη αποφάσεων ευρύ φάσμα εκπροσώπων από διάφορες σχετικές ομάδες ενδιαφερομένων, όπως ενώσεις γεωργών ή δασοκόμων, περιβαλλοντικές μη κυβερνητικές οργανώσεις, αυτόχθονες και τοπικές κοινότητες που ενδέχεται να επηρεάζονται από το καθεστώς, πανεπιστημιακούς κύκλους και παραγωγούς καυσίμων. Κανένας μεμονωμένος ενδιαφερόμενος ή καμία ομάδα ενδιαφερομένων δεν κατέχει δεσπόζουσα θέση στη διαδικασία λήψης αποφάσεων. Αποφάσεις λαμβάνονται μόνο όταν επιτυγχάνεται απαρτία της πλειοψηφίας των ενδιαφερομένων. 3. Τα εθελοντικά καθεστώτα θεσπίζουν κανόνες και διαδικασίες για την αποφυγή συγκρούσεων συμφερόντων κατά τη λήψη αποφάσεων. Ως ελάχιστο πρότυπο, επιβάλλουν ένα σύστημα ελέγχων και ισορροπιών ώστε να διασφαλίζεται ότι κανένας μεμονωμένος ενδιαφερόμενος, ο οποίος έχει έννομο συμφέρον στο αποτέλεσμα μιας απόφασης, δεν μπορεί να ασκήσει καθοριστική επιρροή στη συγκεκριμένη απόφαση. 4. Οι οργανισμοί πιστοποίησης θεσπίζουν κανόνες και διαδικασίες ακεραιότητας ώστε να διασφαλίζεται η πλήρης ανεξαρτησία τους από τους οικονομικούς φορείς που συμμετέχουν στο καθεστώς. Τα εθελοντικά καθεστώτα επιβάλλουν την υποχρέωση στους οργανισμούς πιστοποίησης που ενεργούν για λογαριασμό του καθεστώτος να είναι διαπιστευμένοι σύμφωνα με το πρότυπο 17065 του Διεθνούς Οργανισμού Τυποποίησης (ISO). 5. Σκοπός του συστήματος διακυβέρνησης του οργανισμού πιστοποίησης είναι να διασφαλίζεται το υψηλότερο δυνατό επίπεδο ανεξαρτησίας της κρίσης των ελεγκτών με την εφαρμογή των αρχών της εναλλαγής των ελεγκτών ή άλλων υφιστάμενων βέλτιστων πρακτικών στον τομέα. 6. Τα πρόσωπα με πιθανή σύγκρουση συμφερόντων αποκλείονται από τη λήψη αποφάσεων στο πλαίσιο τόσο του εθελοντικού καθεστώτος όσο και του οργανισμού πιστοποίησης. Τα εθελοντικά καθεστώτα θεσπίζουν κατάλληλες διαδικασίες και διαδρομή ελέγχου για τον εντοπισμό και την τεκμηρίωση τέτοιων περιπτώσεων και τις επανεξετάζουν τακτικά στο πλαίσιο των οικείων εσωτερικών συστημάτων παρακολούθησης. Άρθρο 4 Περιπτώσεις μη συμμόρφωσης οικονομικών φορέων στο πλαίσιο του καθεστώτος 1. Τα εθελοντικά καθεστώτα θεσπίζουν ολοκληρωμένο σύστημα για την αντιμετώπιση περιπτώσεων μη συμμόρφωσης των οικονομικών φορέων. Ως ελάχιστο πρότυπο, το εν λόγω καθεστώς περιλαμβάνει σαφή ταξινόμηση των περιπτώσεων μη συμμόρφωσης με βάση τον βαθμό σοβαρότητάς τους σύμφωνα με τις απαιτήσεις του άρθρου 10. Για κάθε είδος μη συμμόρφωσης υπάρχει ένα διαφανές σύνολο κανόνων και διαδικασιών για τη διασφάλιση της έγκαιρης επιβολής διορθωτικών μέτρων και κυρώσεων, συμπεριλαμβανομένων αναστολών, κατά περίπτωση. Οι εν λόγω διαδικασίες επιβολής ενεργοποιούνται χωρίς καθυστέρηση, ανάλογα με τη σοβαρότητα της περίπτωσης μη συμμόρφωσης και τον επείγοντα χαρακτήρα των διορθωτικών μέτρων. 2. Οι οικονομικοί φορείς των οποίων τα πιστοποιητικά αναστέλλονται δεν μπορούν να προβάλλουν ισχυρισμούς αειφορίας εάν δεν έχει πραγματοποιηθεί προηγουμένως άρση της αναστολής. Οι φορείς που τελούν υπό αναστολή δεν μπορούν να ενταχθούν σε άλλο εθελοντικό καθεστώς κατά τη διάρκεια της εν λόγω περιόδου. Όταν η συμμετοχή ενός οικονομικού φορέα, ή των νόμιμων προκατόχων του, σε εθελοντικό καθεστώς αναστέλλεται ή διακόπτεται με την ανάκληση του πιστοποιητικού του κατόπιν ελέγχου που επιβεβαίωσε κρίσιμη περίπτωση μη συμμόρφωσης, άλλα εθελοντικά καθεστώτα δύνανται να αρνηθούν τη συμμετοχή του εν λόγω φορέα για τουλάχιστον δύο έτη μετά την αναστολή ή τη διακοπή της συμμετοχής. 3. Όταν ένας οικονομικός φορέας για τον οποίο είχε διαπιστωθεί σε προγενέστερο χρόνο κρίσιμη ή μείζονος σημασίας περίπτωση μη συμμόρφωσης υποβάλλει αίτηση επαναπιστοποίησης, ο ελεγκτής εφιστά την προσοχή στο γεγονός αυτό σε όλα τα εθελοντικά καθεστώτα στα οποία συμμετέχει επί του παρόντος ο οικονομικός φορέας ή στα οποία έχει υποβάλει αίτηση επαναπιστοποίησης. Άρθρο 5 Εσωτερική παρακολούθηση, διαδικασία προσφυγής και σύστημα διαχείρισης τεκμηρίωσης 1. Τα εθελοντικά καθεστώτα θεσπίζουν σύστημα εσωτερικής παρακολούθησης για την επαλήθευση της συμμόρφωσης των οικονομικών φορέων με τους κανόνες και τις διαδικασίες που εφαρμόζονται από το καθεστώς και για τη διασφάλιση της ποιότητας των εργασιών που εκτελούν οι ελεγκτές των οργανισμών πιστοποίησης. Η εσωτερική παρακολούθηση διενεργείται τουλάχιστον μία φορά ετησίως και αντικατοπτρίζει τη γεωγραφική κάλυψη και την κάλυψη των πρώτων υλών του εθελοντικού καθεστώτος, καθώς και το επίπεδο κινδύνου των δραστηριοτήτων που ασκούν οι οικονομικοί φορείς. Στο πλαίσιο της διαδικασίας παρακολούθησης, τα εθελοντικά καθεστώτα επιβάλλουν στους οργανισμούς πιστοποίησης την υποχρέωση να υποβάλλουν όλες τις εκθέσεις ελέγχου και, κατά περίπτωση, τους υπολογισμούς των πραγματικών τιμών για τις εκπομπές αερίων του θερμοκηπίου. Οι δραστηριότητες παρακολούθησης καλύπτουν τυχαίο δείγμα βάσει κινδύνου των εν λόγω εκθέσεων ελέγχου από κάθε οργανισμό πιστοποίησης. 2. Τα εθελοντικά καθεστώτα θεσπίζουν κανόνες και διαδικασίες για τη διασφάλιση της αποτελεσματικής παρακολούθησης των αποτελεσμάτων της εσωτερικής παρακολούθησης και, όπου απαιτείται, της επιβολής κυρώσεων. Βάσει των αποτελεσμάτων της εσωτερικής παρακολούθησης, τα διορθωτικά μέτρα λαμβάνονται στο επίπεδο της δομής διακυβέρνησης ή της διαδικασίας εσωτερικής παρακολούθησης του εθελοντικού καθεστώτος με σκοπό τη βελτίωση της λειτουργίας του στο μέλλον. Τα αποτελέσματα των ετήσιων δραστηριοτήτων παρακολούθησης του εθελοντικού καθεστώτος συνοψίζονται στην ετήσια έκθεση δραστηριοτήτων που υποβάλλεται στην Επιτροπή. 3. Τα εθελοντικά καθεστώτα θεσπίζουν διαδικασίες για την κατάθεση προσφυγών κατά οικονομικών φορέων ή οργανισμών πιστοποίησης. Η διαδικασία προσφυγής είναι προσβάσιμη από τον ιστότοπο του εθελοντικού καθεστώτος και παρέχει τη δυνατότητα ηλεκτρονικής ή ταχυδρομικής αποστολής της προσφυγής. Η διαδικασία προσφυγής διασφαλίζει επίσης την προστασία των προσώπων που αναφέρουν παραβάσεις ή υποβάλλουν καταγγελίες καλή την πίστει σύμφωνα με την οδηγία (ΕΕ) 2019/1937 του Ευρωπαϊκού Κοινοβουλίου και του Συμβουλίου . Στον ιστότοπο αναφέρονται, κατ’ ελάχιστον, όλες οι ακόλουθες πληροφορίες: α) οι πληροφορίες και τα αποδεικτικά στοιχεία που πρέπει να παρέχονται για την κατάθεση προσφυγής, καθώς και η ταχυδρομική ή ηλεκτρονική διεύθυνση στην οποία πρέπει να αποσταλεί· β) καθοδήγηση σχετικά με τις προσφυγές που εμπίπτουν στο πεδίο εφαρμογής της διαδικασίας· γ) βήμα προς βήμα επισκόπηση του τρόπου χειρισμού των προσφυγών, από την παραλαβή της αρχικής προσφυγής έως την επίλυση, και το σχετικό χρονοδιάγραμμα για κάθε στάδιο· δ) η διαδικασία λήψης αποφάσεων για τις προσφυγές και η διαδικασία προσφυγής κατά αποφάσεων· ε) οι συνέπειες της διαπίστωσης περίπτωσης μη συμμόρφωσης από το εθελοντικό καθεστώς ως αποτέλεσμα προσφυγής. 4. Τα εθελοντικά καθεστώτα τηρούν μητρώο όλων των προσφυγών και παρέχουν στην Επιτροπή περίληψη των εν λόγω προσφυγών στο πλαίσιο της ετήσιας έκθεσης δραστηριοτήτων. Κατόπιν αιτήματος της Επιτροπής ή κράτους μέλους, παρέχουν όλα τα έγγραφα που αφορούν μια προσφυγή, καθώς και τον τρόπο χειρισμού της. 5. Τα εθελοντικά καθεστώτα και οι οργανισμοί πιστοποίησης θεσπίζουν σύστημα διαχείρισης τεκμηρίωσης, το οποίο καλύπτει καθένα από τα ακόλουθα στοιχεία: α) έγγραφα τεκμηρίωσης του γενικού συστήματος διαχείρισης (π.χ. εγχειρίδια, πολιτικές, καθορισμός ευθυνών)· β) έλεγχο εγγράφων και αρχείων· γ) επανεξέταση του συστήματος διαχείρισης από τη διοίκηση· δ) εσωτερικό έλεγχο/εσωτερική παρακολούθηση· ε) διαδικασίες εντοπισμού και διαχείρισης περιπτώσεων μη συμμόρφωσης· και στ) διαδικασίες λήψης προληπτικών μέτρων για την εξάλειψη των αιτιών πιθανών περιπτώσεων μη συμμόρφωσης. Τα έγγραφα τεκμηρίωσης διατηρούνται τουλάχιστον για 5 έτη, ή για μεγαλύτερο χρονικό διάστημα, εάν το απαιτεί η αρμόδια εθνική αρχή. Άρθρο 6 Δημοσίευση πληροφοριών από εθελοντικά καθεστώτα Τα εθελοντικά καθεστώτα μεριμνούν ώστε να δημοσιεύονται και να διατίθενται δωρεάν σε ιστότοπο οι ακόλουθες πληροφορίες: α) η δομή διακυβέρνησής τους, περιγράφοντας τους ρόλους όλων των σχετικών φορέων, λεπτομέρειες σχετικά με την ιδιοκτησιακή δομή, τη σύνθεση και την πείρα του διοικητικού συμβουλίου, της γραμματείας και της τεχνικής επιτροπής, ή ισοδυνάμου τους, καθώς και ο κατάλογος των μελών με δικαίωμα ψήφου ή των συμμετεχόντων στο καθεστώς, κατά περίπτωση· β) ο κατάλογος των οικονομικών φορέων που συμμετέχουν στο καθεστώς, η κατάσταση πιστοποίησής τους, με την αντίστοιχη ημερομηνία έκδοσης, αναστολής, ανάκλησης, διακοπής ή λήξης του πιστοποιητικού, καθώς και τα πιστοποιητικά ή οι συνοπτικές εκθέσεις ελέγχου που συντάσσονται σύμφωνα με το παράρτημα II. Εάν κατά τους ελέγχους εντοπίζονται κρίσιμες ή μείζονος σημασίας περιπτώσεις μη συμμόρφωσης, τα εθελοντικά καθεστώτα δημοσιεύουν συγκεντρωτικό κατάλογο των εν λόγω περιπτώσεων μη συμμόρφωσης, μαζί με αντίστοιχο σχέδιο δράσης και χρονοδιάγραμμα για τη διόρθωσή τους κατά τα συμφωνηθέντα με τους σχετικούς οικονομικούς φορείς. Προβλέπεται η δυνατότητα συντακτικής επιμέλειας συγκεκριμένων πληροφοριών των πιστοποιητικών ή των συνοπτικών εκθέσεων ελέγχου ώστε να διασφαλίζεται η συμμόρφωση με τη νομοθεσία για την προστασία των δεδομένων προσωπικού χαρακτήρα. Οι οικονομικοί φορείς των οποίων τα πιστοποιητικά έχουν ανακληθεί, διακοπεί ή λήξει παρατίθενται στον ιστότοπο τουλάχιστον για 24 μήνες μετά την ημερομηνία ανάκλησης, διακοπής ή λήξης. Αλλαγές στην κατάσταση πιστοποίησης των οικονομικών φορέων δημοσιοποιούνται χωρίς καθυστέρηση· γ) η τελευταία έκδοση των εγγράφων τεκμηρίωσης του καθεστώτος τους και οι κατευθυντήριες γραμμές για τους ελέγχους. Τα έγγραφα περιλαμβάνουν ημερομηνία και αριθμό έκδοσης και, κατά περίπτωση, συνοψίζουν τυχόν αλλαγές που επήλθαν σε σύγκριση με την προηγούμενη έκδοση του εγγράφου· δ) τα στοιχεία επικοινωνίας του καθεστώτος, συμπεριλαμβανομένων του αριθμού τηλεφώνου, της διεύθυνσης ηλεκτρονικού ταχυδρομείου και της ταχυδρομικής διεύθυνσης· ε) ο κατάλογος των οργανισμών πιστοποίησης που διενεργούν ανεξάρτητο έλεγχο στο πλαίσιο του καθεστώτος, στον οποίο αναφέρεται για κάθε οργανισμό πιστοποίησης ποια είναι η εθνική δημόσια αρχή ή οντότητα διαπίστευσης ή αναγνώρισής του και ποια είναι η οντότητα ή εθνική δημόσια αρχή του κράτους μέλους εποπτείας του, σύμφωνα με το άρθρο 30 παράγραφος 9 δεύτερο εδάφιο της οδηγίας (ΕΕ) 2018/2001. Οι οργανισμοί πιστοποίησης που δεν έχουν πλέον το δικαίωμα να διενεργούν ανεξάρτητο έλεγχο στο πλαίσιο του καθεστώτος περιλαμβάνονται στον κατάλογο τουλάχιστον για 12 μήνες μετά τον τελευταίο έλεγχο με σχετική ένδειξη· στ) τα αποτελέσματα των ετήσιων δραστηριοτήτων παρακολούθησης του εθελοντικού καθεστώτος, όπως συνοψίζονται στην ετήσια έκθεση δραστηριοτήτων. Άρθρο 7 Αλλαγή καθεστώτος από τους οικονομικούς φορείς 1. Τα εθελοντικά καθεστώτα επιβάλλουν στους οικονομικούς φορείς την υποχρέωση να κοινοποιούν στις αιτήσεις πιστοποίησης που υποβάλλουν τις ακόλουθες πληροφορίες: α) αν οι ίδιοι ή ο νόμιμος προκάτοχός τους συμμετέχουν επί του παρόντος σε κάποιο άλλο εθελοντικό καθεστώς ή αν έχουν συμμετάσχει σε κάποιο άλλο εθελοντικό καθεστώς κατά την τελευταία πενταετία· β) όλες τις σχετικές πληροφορίες, συμπεριλαμβανομένων των δεδομένων ισοζυγίου μάζας και των εκθέσεων ελέγχου και, κατά περίπτωση, τυχόν αποφάσεων αναστολής ή ανάκλησης των πιστοποιητικών τους κατά την τελευταία πενταετία· γ) αν αποσύρθηκαν από κάποιο καθεστώς πριν από τον πρώτο έλεγχο εποπτείας. 2. Τα εθελοντικά καθεστώτα αποκλείουν από το καθεστώς οικονομικούς φορείς στις ακόλουθες περιπτώσεις: α) εάν δεν κοινοποιούν τις πληροφορίες της παραγράφου 1 στοιχεία α) και β)· β) εάν οι ίδιοι ή ο νόμιμος προκάτοχός τους απέτυχαν στον αρχικό έλεγχο στο πλαίσιο κάποιου άλλου καθεστώτος, εκτός εάν ο εν λόγω αρχικός έλεγχος διενεργήθηκε πάνω από 3 έτη πριν από την υποβολή της αίτησης ή εάν το άλλο καθεστώς έπαυσε, εν τω μεταξύ, τις δραστηριότητες πιστοποίησης που ασκούσε, γεγονός που δεν επέτρεψε στον οικονομικό φορέα να υποβάλει εκ νέου αίτηση. Σε περίπτωση που ένα εθελοντικό καθεστώς κάνει δεκτή την αιτιολόγηση των οικονομικών φορέων και αποφασίζει να αξιολογήσει την αίτησή τους, το πεδίο εφαρμογής του αρχικού ελέγχου προσαρμόζεται ώστε να καλύπτει όλα τα σχετικά ζητήματα και να επικεντρώνεται ειδικά στις ελλείψεις που εντοπίστηκαν κατά τον αρχικό έλεγχο στον οποίο απέτυχαν στο πλαίσιο του άλλου καθεστώτος· γ) εάν οι ίδιοι ή ο νόμιμος προκάτοχός τους αποσύρθηκαν από κάποιο άλλο καθεστώς πριν από τη διενέργεια του πρώτου ελέγχου εποπτείας, εκτός εάν ο φορέας μπορεί να αποδείξει ότι είχε βάσιμο λόγο να το πράξει. Σε περίπτωση που ένα εθελοντικό καθεστώς κάνει δεκτή την αιτιολόγηση που παρέχει ο οικονομικός φορέας, το πεδίο εφαρμογής του αρχικού ελέγχου προσαρμόζεται ώστε να καλύπτει όλα τα σχετικά ζητήματα του ελέγχου εποπτείας. Άρθρο 8 Αναγνώριση άλλων εθελοντικών καθεστώτων Σε περίπτωση που ένα μέρος της αλυσίδας εφοδιασμού βασίζεται σε άλλα εθελοντικά καθεστώτα, κάνει δεκτά τα αποδεικτικά στοιχεία των εθελοντικών καθεστώτων που αναγνωρίζονται σύμφωνα με το άρθρο 30 παράγραφος 4 της οδηγίας (ΕΕ) 2018/2001, μόνο στον βαθμό που καλύπτει το πεδίο εφαρμογής της αναγνώρισής τους. Άρθρο 9 Αναγνώριση εθνικών καθεστώτων Τα εθελοντικά καθεστώτα δεν αρνούνται την αναγνώριση αναγνωρισμένων εθνικών καθεστώτων όσον αφορά την επαλήθευση της συμμόρφωσης με τα κριτήρια αειφορίας και μείωσης των εκπομπών αερίων του θερμοκηπίου που ορίζονται στο άρθρο 29 παράγραφοι 2 έως 7 και παράγραφος 10 της οδηγίας (ΕΕ) 2018/2001, με τα ελάχιστα όρια μείωσης αερίων του θερμοκηπίου που ορίζονται στο άρθρο 25 παράγραφος 2 της εν λόγω οδηγίας και με τα κριτήρια πιστοποίησης των βιοκαυσίμων, των βιορευστών και των καυσίμων βιομάζας χαμηλού κινδύνου ILUC που ορίζονται στον κατ’ εξουσιοδότηση κανονισμό (ΕΕ) 2019/807. ΚΕΦΆΛΑΙΟ III ΔΙΑΔΙΚΑΣΊΑ ΕΛΈΓΧΟΥ, ΠΕΔΊΟ ΕΦΑΡΜΟΓΉς ΤΟΥ ΕΛΈΓΧΟΥ, ΕΠΑΓΓΕΛΜΑΤΙΚΆ ΠΡΟΣΌΝΤΑ ΤΩΝ ΕΛΕΓΚΤΏΝ ΚΑΙ ΕΠΟΠΤΕΊΑ ΤΟΥ ΕΛΈΓΧΟΥ Άρθρο 10 Διαδικασία ελέγχου και επίπεδα εγγυήσεων 1. Τα εθελοντικά καθεστώτα επιβάλλουν στους οικονομικούς φορείς την υποχρέωση να υποβάλλονται επιτυχώς σε αρχικό έλεγχο προτού τους επιτρέψουν τη συμμετοχή τους στο καθεστώς. Ο αρχικός έλεγχος νέου συμμετέχοντος στο καθεστώς ή η επαναπιστοποίηση υφιστάμενου συμμετέχοντος στο καθεστώς βάσει αναθεωρημένου κανονιστικού πλαισίου πραγματοποιείται πάντοτε επιτόπου και παρέχει, κατ’ ελάχιστον, εύλογες εγγυήσεις όσον αφορά την αποτελεσματικότητα των εσωτερικών διαδικασιών του. Ανάλογα με το προφίλ κινδύνου του οικονομικού φορέα, μπορεί να εφαρμοστεί περιορισμένο επίπεδο εγγυήσεων ως προς το αληθές των δηλώσεών του. Με βάση τα αποτελέσματα του αρχικού ελέγχου, οι οικονομικοί φορείς που θεωρούνται χαμηλού κινδύνου μπορεί να υποβληθούν σε επακόλουθους ελέγχους περιορισμένων εγγυήσεων. 2. Τα εθελοντικά καθεστώτα μπορούν να εξουσιοδοτούν οργανισμό πιστοποίησης να διενεργεί την επαλήθευση της συμμόρφωσης με διαφορετικά πλαίσια πιστοποίησης κατά τη διάρκεια της ίδιας διαδικασίας ελέγχου, υπό την προϋπόθεση ότι ο οργανισμός πιστοποίησης βεβαιώνει ότι οι οικονομικοί φορείς πληρούν τις απαιτήσεις σύμφωνα με το άρθρο 1. Τα εθελοντικά καθεστώτα που επιτρέπουν διάρκεια πιστοποιητικού μεγαλύτερη του ενός έτους μεριμνούν για τη διενέργεια ετήσιου ελέγχου εποπτείας όλων των οικονομικών φορέων που συμμετέχουν στο καθεστώς. Ωστόσο, στην περίπτωση των ομαδικών ελέγχων, ο ετήσιος έλεγχος μπορεί να καλύπτει δείγμα των μελών της ομάδας σύμφωνα με το άρθρο 12. Η συχνότητα των ελέγχων εποπτείας αυξάνεται με βάση το επίπεδο του συνολικού κινδύνου που συνδέεται με το προφίλ του οικονομικού φορέα, την αλυσίδα εφοδιασμού και τα αποτελέσματα προηγούμενων ελέγχων. Ο τεχνικός επιθεωρητής είναι υπεύθυνος για την επικύρωση των αποτελεσμάτων των ελέγχων εποπτείας. Τα εθελοντικά καθεστώτα θεσπίζουν λεπτομερείς διαδικασίες για τον καθορισμό του τρόπου προγραμματισμού και διεξαγωγής των ελέγχων και τον τρόπο σύνταξης των εκθέσεων ελέγχου. Τα εθελοντικά καθεστώτα διασφαλίζουν ότι οι οργανισμοί πιστοποίησης διενεργούν ελέγχους σύμφωνα με το πρότυπο ISO 19011 ή ισοδύναμο. Τα εθελοντικά καθεστώτα διασφαλίζουν επίσης την αποτελεσματική και έγκαιρη ανταλλαγή πληροφοριών ελέγχου μεταξύ τους για την υποστήριξη της αποτελεσματικής προετοιμασίας και διεξαγωγής του ελέγχου. Η έκθεση περιέχει τουλάχιστον τα ακόλουθα στοιχεία: α) προσδιορισμό των δραστηριοτήτων που αναλαμβάνει ο οικονομικός φορέας και οι οποίες αφορούν τα κριτήρια του καθεστώτος· β) προσδιορισμό των σχετικών καθεστώτων του οικονομικού φορέα και της συνολικής οργάνωσής του σε σχέση με τα κριτήρια του καθεστώτος και ελέγχους της αποτελεσματικής εφαρμογής των σχετικών συστημάτων ελέγχου· γ) ανάλυση των κινδύνων που θα μπορούσαν να οδηγήσουν σε ουσιώδη ανακρίβεια, με βάση τις επαγγελματικές γνώσεις του ελεγκτή και τις πληροφορίες που υπέβαλε ο οικονομικός φορέας. Η εν λόγω ανάλυση λαμβάνει υπόψη το συνολικό προφίλ κινδύνου των δραστηριοτήτων, ανάλογα με το επίπεδο κινδύνου του οικονομικού φορέα και της αλυσίδας εφοδιασμού, πρωτίστως του αμέσως προηγούμενου και επόμενου σταδίου, για παράδειγμα, για τους οικονομικούς φορείς οι οποίοι χειρίζονται ύλες που περιλαμβάνονται στο παράρτημα IX. Η ένταση ή η έκταση του ελέγχου, ή αμφότερα, προσαρμόζονται στο επίπεδο του εντοπισθέντος συνολικού κινδύνου, με βάση επίσης ελέγχους κατά εύλογη κρίση της παραγωγικής ικανότητας μιας μονάδας και τις δηλούμενες ποσότητες των παραγόμενων καυσίμων· δ) σχέδιο επαλήθευσης, το οποίο αντιστοιχεί στην ανάλυση κινδύνου και στο πεδίο και στην πολυπλοκότητα των δραστηριοτήτων του οικονομικού φορέα, και στο οποίο καθορίζονται οι μέθοδοι δειγματοληψίας που πρέπει να χρησιμοποιούνται για τις δραστηριότητες του εν λόγω οικονομικού φορέα· ε) εφαρμογή του σχεδίου επαλήθευσης με τη συγκέντρωση αποδεικτικών στοιχείων σύμφωνα με τις καθορισμένες μεθόδους δειγματοληψίας, συν όλα τα σχετικά αποδεικτικά στοιχεία, στα οποία πρέπει να βασίζονται τα συμπεράσματα επαλήθευσης του ελεγκτή· στ) αίτημα προς τον οικονομικό φορέα για την παροχή τυχόν ελλειπόντων στοιχείων της διαδρομής ελέγχου, επεξήγηση των διακυμάνσεων ή αναθεώρηση των ισχυρισμών ή των υπολογισμών, πριν από την εξαγωγή τελικού συμπεράσματος επαλήθευσης· ζ) επαλήθευση της ακρίβειας των δεδομένων που έχουν καταγραφεί από τους οικονομικούς φορείς ή τους εκπροσώπους τους στην ενωσιακή βάση δεδομένων. 3. Οι περιπτώσεις μη συμμόρφωσης που εντοπίζονται κατά τη διάρκεια ελέγχου ταξινομούνται ως κρίσιμες, μείζονος σημασίας και ήσσονος σημασίας σύμφωνα με το δεύτερο, τρίτο και τέταρτο εδάφιο. Η εσκεμμένη παραβίαση των προτύπων ενός εθελοντικού καθεστώτος, όπως απάτη, μη αναστρέψιμη περίπτωση μη συμμόρφωσης, ή παραβίαση που θέτει σε κίνδυνο την ακεραιότητα του εθελοντικού καθεστώτος θεωρείται κρίσιμη περίπτωση μη συμμόρφωσης. Στις κρίσιμες περιπτώσεις μη συμμόρφωσης περιλαμβάνονται, ενδεικτικά, οι εξής: α) μη συμμόρφωση με υποχρεωτική απαίτηση της οδηγίας (ΕΕ) 2018/2001, όπως μετατροπή γης που αντιβαίνει στο άρθρο 29 παράγραφοι 3, 4 και 5 της εν λόγω οδηγίας· β) δόλια έκδοση απόδειξης αειφορίας ή υπεύθυνων δηλώσεων, για παράδειγμα, εσκεμμένη αναπαραγωγή αποδεικτικού αειφορίας για την επιδίωξη οικονομικού οφέλους· γ) σκόπιμη ανακρίβεια στην περιγραφή των πρώτων υλών, παραποίηση των τιμών αερίων του θερμοκηπίου ή των δεδομένων εισόδου, καθώς και σκόπιμη παραγωγή αποβλήτων ή υπολειμμάτων υλών, για παράδειγμα, σκόπιμη τροποποίηση μιας παραγωγικής διαδικασίας για την παραγωγή πρόσθετου υπολείμματος ή σκόπιμη μόλυνση μιας ύλης με σκοπό την ταξινόμησή της ως απόβλητου. Η μη συμμόρφωση με υποχρεωτική απαίτηση της οδηγίας (ΕΕ) 2018/2001, όταν η περίπτωση μη συμμόρφωσης είναι δυνητικά αναστρέψιμη, επαναλαμβανόμενη και αποκαλύπτει συστηματικά προβλήματα ή πτυχές που, από μόνες τους ή σε συνδυασμό με περαιτέρω περιπτώσεις μη συμμόρφωσης, μπορούν να οδηγήσουν σε θεμελιώδη αστοχία του καθεστώτος, θεωρείται μείζονος σημασίας περίπτωση μη συμμόρφωσης. Στις μείζονος σημασίας περιπτώσεις μη συμμόρφωσης περιλαμβάνονται, ενδεικτικά, οι εξής: α) συστηματικά προβλήματα με τα δεδομένα ισοζυγίου μάζας ή αερίων του θερμοκηπίου που αναφέρονται, για παράδειγμα, εντοπίζονται εσφαλμένα έγγραφα τεκμηρίωσης σε ποσοστό άνω του 10 % των ισχυρισμών που περιλαμβάνονται στο αντίστοιχο δείγμα· β) παράλειψη οικονομικού φορέα να δηλώσει τη συμμετοχή του σε άλλα εθελοντικά καθεστώτα κατά τη διάρκεια της διαδικασίας πιστοποίησης· γ) μη παροχή σχετικών πληροφοριών στους ελεγκτές, για παράδειγμα, δεδομένα ισοζυγίου μάζας και εκθέσεις ελέγχου. Περίπτωση μη συμμόρφωσης που έχει περιορισμένο αντίκτυπο, συνιστά μεμονωμένη ή προσωρινή διακοπή, δεν είναι συστηματική και δεν συνεπάγεται θεμελιώδη αστοχία εάν δεν διορθωθεί, θεωρείται ήσσονος σημασίας περίπτωση μη συμμόρφωσης. 4. Οι συνέπειες των περιπτώσεων μη συμμόρφωσης για τους οικονομικούς φορείς είναι οι ακόλουθες: α) στην περίπτωση κρίσιμων περιπτώσεων μη συμμόρφωσης, οι οικονομικοί φορείς που υποβάλλουν αίτηση πιστοποίησης δεν λαμβάνουν πιστοποιητικό. Οι οικονομικοί φορείς μπορούν να υποβάλλουν εκ νέου αίτηση πιστοποίησης μετά την παρέλευση καθορισμένου χρονικού διαστήματος, το οποίο ορίζεται από το εθελοντικό καθεστώς. Οι κρίσιμες περιπτώσεις μη συμμόρφωσης που εντοπίζονται κατά τη διάρκεια ελέγχων εποπτείας ή επαναπιστοποίησης, ή μέσω της διαδικασίας εσωτερικής παρακολούθησης ή προσφυγών ενός εθελοντικού καθεστώτος, συνεπάγονται την άμεση ανάκληση του πιστοποιητικού του οικονομικού φορέα· β) Στην περίπτωση μείζονος σημασίας περιπτώσεων μη συμμόρφωσης, οι οικονομικοί φορείς που υποβάλλουν αίτηση πιστοποίησης δεν λαμβάνουν πιστοποιητικό. Οι μείζονος σημασίας περιπτώσεις μη συμμόρφωσης που εντοπίζονται κατά τη διάρκεια ελέγχων εποπτείας ή επαναπιστοποίησης, ή μέσω της διαδικασίας εσωτερικής παρακολούθησης ή προσφυγών ενός εθελοντικού καθεστώτος, συνεπάγονται την άμεση αναστολή του πιστοποιητικού του οικονομικού φορέα. Εάν οι οικονομικοί φορείς δεν παράσχουν διορθωτικά μέτρα για τυχόν μείζονος σημασίας περιπτώσεις μη συμμόρφωσης εντός 90 ημερών από την κοινοποίηση, το πιστοποιητικό ανακαλείται· γ) στην περίπτωση ήσσονος σημασίας περιπτώσεων μη συμμόρφωσης, τα εθελοντικά καθεστώτα μπορούν να ορίζουν το χρονικό διάστημα για την επίλυσή τους, το οποίο δεν υπερβαίνει τους 12 μήνες από την κοινοποίησή τους και την ημερομηνία του επόμενου ελέγχου εποπτείας ή επαναπιστοποίησης. 5. Τα εθελοντικά καθεστώτα πιστοποιούν οικονομικούς φορείς μόνον εάν συμμορφώνονται με όλες τις ακόλουθες απαιτήσεις: α) διαθέτουν σύστημα διαχείρισης τεκμηρίωσης· β) διαθέτουν ελέγξιμο σύστημα φύλαξης και επανεξέτασης όλων των αποδεικτικών στοιχείων που αφορούν τους ισχυρισμούς τους οποίους διατυπώνουν ή στους οποίους στηρίζονται· γ) διατηρούν όλα τα αποδεικτικά στοιχεία που είναι αναγκαία για τη συμμόρφωση με τον παρόντα κανονισμό και την οδηγία (ΕΕ) 2018/2001 για ελάχιστη περίοδο 5 ετών ή μεγαλύτερη, όταν αυτό απαιτείται από την αρμόδια εθνική αρχή· δ) αποδέχονται την ευθύνη της προετοιμασίας τυχόν πληροφοριών που αφορούν τον έλεγχο των εν λόγω αποδεικτικών στοιχείων. 6. Οι εκθέσεις ελέγχου και οι συνοπτικές εκθέσεις ελέγχου ή τα πιστοποιητικά που συντάσσονται ή εκδίδονται από οργανισμό πιστοποίησης στο πλαίσιο εθελοντικού καθεστώτος περιλαμβάνουν τουλάχιστον τα στοιχεία που καθορίζονται στο παράρτημα II. Άρθρο 11 Δεξιότητες των ελεγκτών 1. Ο οργανισμός πιστοποίησης που διενεργεί ελέγχους για λογαριασμό εθελοντικού καθεστώτος είναι διαπιστευμένος σύμφωνα με το πρότυπο ISO 17065 και το πρότυπο ISO 14065 όταν διενεργεί ελέγχους σχετικά με τις πραγματικές τιμές αερίων του θερμοκηπίου. Οι οργανισμοί πιστοποίησης είναι επίσης διαπιστευμένοι από εθνικό οργανισμό διαπίστευσης και σύμφωνα με τον κανονισμό (ΕΚ) αριθ. 765/2008 ή αναγνωρίζονται από αρμόδια αρχή για την κάλυψη του πεδίου εφαρμογής της οδηγίας (ΕΕ) 2018/2001 ή του ειδικού πεδίου εφαρμογής του εθελοντικού καθεστώτος. Σε περίπτωση που δεν γίνεται χρήση της εν λόγω διαπίστευσης ή αναγνώρισης, τα κράτη μέλη μπορούν να επιτρέπουν στα εθελοντικά καθεστώτα να χρησιμοποιούν σύστημα ανεξάρτητης εποπτείας, η οποία καλύπτει το πεδίο εφαρμογής της οδηγίας (ΕΕ) 2018/2001 ή το ειδικό πεδίο εφαρμογής του εθελοντικού καθεστώτος, για την επικράτεια του εν λόγω κράτους μέλους. Η Επιτροπή επανεξετάζει την αποτελεσματικότητα των συστημάτων που περιγράφονται στην παρούσα παράγραφο όσον αφορά την καταλληλότητά τους για τη διασφάλιση επαρκούς εποπτείας και εκδίδει κατευθυντήριες γραμμές, κατά περίπτωση. Ο οργανισμός πιστοποίησης επιλέγει και διορίζει την ομάδα ελέγχου σύμφωνα με το πρότυπο ISO 19011, λαμβάνοντας υπόψη τις δεξιότητες που απαιτούνται για την επίτευξη των στόχων του ελέγχου. 2. Η ομάδα ελέγχου διαθέτει την αρμοδιότητα, την πείρα και τις γενικές και ειδικές δεξιότητες που απαιτούνται για τη διενέργεια του ελέγχου, λαμβάνοντας υπόψη το πεδίο εφαρμογής του ελέγχου. Σε περίπτωση που υπάρχει μόνο ένας ελεγκτής, ο ελεγκτής έχει επίσης την αρμοδιότητα να εκτελεί τα καθήκοντα του επικεφαλής της ομάδας ελέγχου που ισχύουν για τον εν λόγω έλεγχο. Ο οργανισμός πιστοποίησης διασφαλίζει ότι η απόφαση πιστοποίησης λαμβάνεται από τεχνικό επιθεωρητή που δεν συμμετείχε στην ομάδα ελέγχου. 3. Οι ελεγκτές: α) είναι ανεξάρτητοι από τη δραστηριότητα που υποβάλλεται σε έλεγχο, με εξαίρεση τους ελέγχους που αφορούν το άρθρο 29 παράγραφος 6 στοιχείο α) και το άρθρο 29 παράγραφος 7 στοιχείο α) της οδηγίας (ΕΕ) 2018/2001, για τους οποίους μπορεί να διενεργηθεί έλεγχος πρώτου ή δεύτερου μέρους έως το πρώτο σημείο συγκέντρωσης· β) δεν εμπλέκονται σε συγκρούσεις συμφερόντων· γ) διαθέτουν τις ειδικές δεξιότητες που είναι αναγκαίες για τη διενέργεια του ελέγχου σε σχέση με τα κριτήρια του καθεστώτος, συμπεριλαμβανομένων των εξής: i) για τα κριτήρια χρήσης γης που ορίζονται στο άρθρο 29 παράγραφοι 2 έως 9 της οδηγίας (ΕΕ) 2018/2001, καθώς και για τη μεθοδολογία πιστοποίησης χαμηλού κινδύνου ILUC που ορίζεται στο κεφάλαιο V και στο παράρτημα VIII του παρόντος εκτελεστικού κανονισμού: πείρα στους τομείς της γεωργίας, της γεωπονίας, της οικολογίας, των φυσικών επιστημών, της δασοκομίας, της δασοκαλλιέργειας ή σε συναφή τομέα, συμπεριλαμβανομένων των ειδικών τεχνικών δεξιοτήτων που απαιτούνται για την επαλήθευση της συμμόρφωσης με τα κριτήρια των λειμώνων υψηλής βιοποικιλότητας και των δασών υψηλής βιοποικιλότητας· ii) για τα κριτήρια μείωσης των εκπομπών αερίων του θερμοκηπίου που ορίζονται στο άρθρο 29 παράγραφος 10 της οδηγίας (ΕΕ) 2018/2001 ή κατά τον προσδιορισμό των εκπομπών αερίων του θερμοκηπίου των καυσίμων ανακυκλωμένου άνθρακα και των καυσίμων μη βιολογικής προέλευσης από ανανεώσιμες πηγές σύμφωνα με τη μεθοδολογία που ορίζεται στο άρθρο 28 παράγραφος 5 της οδηγίας (ΕΕ) 2018/2001: διετή, κατ’ ελάχιστον, πείρα στην αξιολόγηση του κύκλου ζωής των καυσίμων και ειδική πείρα στον έλεγχο υπολογισμών των εκπομπών αερίων του θερμοκηπίου σύμφωνα με τη μεθοδολογία που ορίζεται στα παραρτήματα V και VI της οδηγίας (ΕΕ) 2018/2001, η οποία είναι σχετική με το είδος των ελέγχων που πρέπει να διενεργούνται από τον μεμονωμένο ελεγκτή. Ανάλογα με το συγκεκριμένο πεδίο εφαρμογής του ελέγχου, η πείρα αυτή συμπληρώνεται με την πείρα στους τομείς της γεωργίας, της γεωπονίας, της οικολογίας, της δασοκομίας, των φυσικών επιστημών, της δασοκαλλιέργειας, της μηχανικής, της διαχείρισης ενέργειας ή σε συναφή τομέα. Σε περίπτωση που το πεδίο εφαρμογής του ελέγχου περιλαμβάνει την επαλήθευση των επιπέδων οργανικού άνθρακα του εδάφους, για τους σκοπούς της εφαρμογής των πιστωτικών μορίων για τη μείωση των εκπομπών για τη συσσώρευση άνθρακα στο έδαφος, απαιτούνται επίσης τεχνικές γνώσεις στον τομέα της εδαφολογίας· iii) για τα κριτήρια της αλυσίδας επιτήρησης που ορίζονται στο άρθρο 30 παράγραφοι 1 και 2 της οδηγίας (ΕΕ) 2018/2001: πείρα στους τομείς των συστημάτων ισοζυγίου μάζας, της εφοδιαστικής της αλυσίδας εφοδιασμού, της τήρησης λογιστικών βιβλίων, της ιχνηλασιμότητας και της διαχείρισης δεδομένων ή σε συναφή τομέα· iv) για τον ομαδικό έλεγχο: πείρα στη διενέργεια ομαδικών ελέγχων. i) για τα κριτήρια χρήσης γης που ορίζονται στο άρθρο 29 παράγραφοι 2 έως 9 της οδηγίας (ΕΕ) 2018/2001, καθώς και για τη μεθοδολογία πιστοποίησης χαμηλού κινδύνου ILUC που ορίζεται στο κεφάλαιο V και στο παράρτημα VIII του παρόντος εκτελεστικού κανονισμού: πείρα στους τομείς της γεωργίας, της γεωπονίας, της οικολογίας, των φυσικών επιστημών, της δασοκομίας, της δασοκαλλιέργειας ή σε συναφή τομέα, συμπεριλαμβανομένων των ειδικών τεχνικών δεξιοτήτων που απαιτούνται για την επαλήθευση της συμμόρφωσης με τα κριτήρια των λειμώνων υψηλής βιοποικιλότητας και των δασών υψηλής βιοποικιλότητας· ii) για τα κριτήρια μείωσης των εκπομπών αερίων του θερμοκηπίου που ορίζονται στο άρθρο 29 παράγραφος 10 της οδηγίας (ΕΕ) 2018/2001 ή κατά τον προσδιορισμό των εκπομπών αερίων του θερμοκηπίου των καυσίμων ανακυκλωμένου άνθρακα και των καυσίμων μη βιολογικής προέλευσης από ανανεώσιμες πηγές σύμφωνα με τη μεθοδολογία που ορίζεται στο άρθρο 28 παράγραφος 5 της οδηγίας (ΕΕ) 2018/2001: διετή, κατ’ ελάχιστον, πείρα στην αξιολόγηση του κύκλου ζωής των καυσίμων και ειδική πείρα στον έλεγχο υπολογισμών των εκπομπών αερίων του θερμοκηπίου σύμφωνα με τη μεθοδολογία που ορίζεται στα παραρτήματα V και VI της οδηγίας (ΕΕ) 2018/2001, η οποία είναι σχετική με το είδος των ελέγχων που πρέπει να διενεργούνται από τον μεμονωμένο ελεγκτή. Ανάλογα με το συγκεκριμένο πεδίο εφαρμογής του ελέγχου, η πείρα αυτή συμπληρώνεται με την πείρα στους τομείς της γεωργίας, της γεωπονίας, της οικολογίας, της δασοκομίας, των φυσικών επιστημών, της δασοκαλλιέργειας, της μηχανικής, της διαχείρισης ενέργειας ή σε συναφή τομέα. Σε περίπτωση που το πεδίο εφαρμογής του ελέγχου περιλαμβάνει την επαλήθευση των επιπέδων οργανικού άνθρακα του εδάφους, για τους σκοπούς της εφαρμογής των πιστωτικών μορίων για τη μείωση των εκπομπών για τη συσσώρευση άνθρακα στο έδαφος, απαιτούνται επίσης τεχνικές γνώσεις στον τομέα της εδαφολογίας· iii) για τα κριτήρια της αλυσίδας επιτήρησης που ορίζονται στο άρθρο 30 παράγραφοι 1 και 2 της οδηγίας (ΕΕ) 2018/2001: πείρα στους τομείς των συστημάτων ισοζυγίου μάζας, της εφοδιαστικής της αλυσίδας εφοδιασμού, της τήρησης λογιστικών βιβλίων, της ιχνηλασιμότητας και της διαχείρισης δεδομένων ή σε συναφή τομέα· iv) για τον ομαδικό έλεγχο: πείρα στη διενέργεια ομαδικών ελέγχων.i) για τα κριτήρια χρήσης γης που ορίζονται στο άρθρο 29 παράγραφοι 2 έως 9 της οδηγίας (ΕΕ) 2018/2001, καθώς και για τη μεθοδολογία πιστοποίησης χαμηλού κινδύνου ILUC που ορίζεται στο κεφάλαιο V και στο παράρτημα VIII του παρόντος εκτελεστικού κανονισμού: πείρα στους τομείς της γεωργίας, της γεωπονίας, της οικολογίας, των φυσικών επιστημών, της δασοκομίας, της δασοκαλλιέργειας ή σε συναφή τομέα, συμπεριλαμβανομένων των ειδικών τεχνικών δεξιοτήτων που απαιτούνται για την επαλήθευση της συμμόρφωσης με τα κριτήρια των λειμώνων υψηλής βιοποικιλότητας και των δασών υψηλής βιοποικιλότητας·ii) για τα κριτήρια μείωσης των εκπομπών αερίων του θερμοκηπίου που ορίζονται στο άρθρο 29 παράγραφος 10 της οδηγίας (ΕΕ) 2018/2001 ή κατά τον προσδιορισμό των εκπομπών αερίων του θερμοκηπίου των καυσίμων ανακυκλωμένου άνθρακα και των καυσίμων μη βιολογικής προέλευσης από ανανεώσιμες πηγές σύμφωνα με τη μεθοδολογία που ορίζεται στο άρθρο 28 παράγραφος 5 της οδηγίας (ΕΕ) 2018/2001: διετή, κατ’ ελάχιστον, πείρα στην αξιολόγηση του κύκλου ζωής των καυσίμων και ειδική πείρα στον έλεγχο υπολογισμών των εκπομπών αερίων του θερμοκηπίου σύμφωνα με τη μεθοδολογία που ορίζεται στα παραρτήματα V και VI της οδηγίας (ΕΕ) 2018/2001, η οποία είναι σχετική με το είδος των ελέγχων που πρέπει να διενεργούνται από τον μεμονωμένο ελεγκτή. Ανάλογα με το συγκεκριμένο πεδίο εφαρμογής του ελέγχου, η πείρα αυτή συμπληρώνεται με την πείρα στους τομείς της γεωργίας, της γεωπονίας, της οικολογίας, της δασοκομίας, των φυσικών επιστημών, της δασοκαλλιέργειας, της μηχανικής, της διαχείρισης ενέργειας ή σε συναφή τομέα. Σε περίπτωση που το πεδίο εφαρμογής του ελέγχου περιλαμβάνει την επαλήθευση των επιπέδων οργανικού άνθρακα του εδάφους, για τους σκοπούς της εφαρμογής των πιστωτικών μορίων για τη μείωση των εκπομπών για τη συσσώρευση άνθρακα στο έδαφος, απαιτούνται επίσης τεχνικές γνώσεις στον τομέα της εδαφολογίας·iii) για τα κριτήρια της αλυσίδας επιτήρησης που ορίζονται στο άρθρο 30 παράγραφοι 1 και 2 της οδηγίας (ΕΕ) 2018/2001: πείρα στους τομείς των συστημάτων ισοζυγίου μάζας, της εφοδιαστικής της αλυσίδας εφοδιασμού, της τήρησης λογιστικών βιβλίων, της ιχνηλασιμότητας και της διαχείρισης δεδομένων ή σε συναφή τομέα·iv) για τον ομαδικό έλεγχο: πείρα στη διενέργεια ομαδικών ελέγχων. 4. Τα εθελοντικά καθεστώτα καθιερώνουν μαθήματα κατάρτισης για τους ελεγκτές, τα οποία καλύπτουν όλες τις πτυχές που αφορούν το πεδίο εφαρμογής του καθεστώτος. Τα μαθήματα περιλαμβάνουν εξέταση για την απόδειξη της συμμόρφωσης των συμμετεχόντων με τις απαιτήσεις κατάρτισης στον τεχνικό τομέα ή στους τομείς στους οποίους δραστηριοποιούνται. Οι ελεγκτές συμμετέχουν στα μαθήματα κατάρτισης πριν προβούν στη διενέργεια ελέγχων για λογαριασμό του εθελοντικού καθεστώτος. 5. Οι ελεγκτές παρακολουθούν κύκλους επιμόρφωσης σε τακτική βάση. Τα εθελοντικά καθεστώτα εφαρμόζουν σύστημα παρακολούθησης της κατάστασης κατάρτισης των ενεργών ελεγκτών καθεστώτων. Τα εθελοντικά καθεστώτα παρέχουν επίσης στους φορείς πιστοποίησης καθοδήγηση, εάν απαιτείται, σχετικά με πτυχές που αφορούν τη διαδικασία πιστοποίησης. Η εν λόγω καθοδήγηση μπορεί να περιλαμβάνει επικαιροποιήσεις του κανονιστικού πλαισίου ή σχετικά πορίσματα από τη διαδικασία εσωτερικής παρακολούθησης του εθελοντικού καθεστώτος. Άρθρο 12 Ομαδικός έλεγχος 1. Τα εθελοντικά καθεστώτα μπορούν να διενεργούν ομαδικούς ελέγχους μόνο στις ακόλουθες περιπτώσεις: α) για παραγωγούς πρώτων υλών, ιδίως κατόχους μικρών εκμεταλλεύσεων, οργανώσεις παραγωγών και συνεταιρισμούς, καθώς και συλλέκτες αποβλήτων· β) για τη συμμόρφωση με τα κριτήρια του καθεστώτος που σχετίζονται με τη γη, όταν οι σχετικές περιοχές γειτνιάζουν και διαθέτουν παρεμφερή χαρακτηριστικά, όπως κλιματικές ή εδαφικές συνθήκες· γ) για τους σκοπούς του υπολογισμού της μείωσης των αερίων του θερμοκηπίου, όταν οι μονάδες διαθέτουν παρεμφερή συστήματα παραγωγής και παρεμφερή είδη καλλιεργειών. Οι οικονομικοί φορείς που συμμετέχουν σε ομαδικό έλεγχο ορίζουν διαχειριστή ομάδας. Πρώτα σημεία συγκέντρωσης, οργανώσεις παραγωγών ή συνεταιρισμοί μπορούν επίσης να ενεργούν ως διαχειριστές ομάδας, οι οποίοι εκπροσωπούν τους οικονομικούς φορείς που περιλαμβάνονται στον ομαδικό έλεγχο. 2. Στο πλαίσιο του ομαδικού ελέγχου μπορούν να πραγματοποιούνται επαληθεύσεις για όλες τις σχετικές μονάδες βάσει δείγματος μονάδων. Τα εθελοντικά καθεστώτα καταρτίζουν κατευθυντήριες γραμμές σχετικά με την εφαρμογή προσέγγισης ομαδικού ελέγχου, οι οποίες περιλαμβάνουν τουλάχιστον τα ακόλουθα στοιχεία: α) τον ρόλο του διαχειριστή ομάδας, ο οποίος καλύπτει τις προδιαγραφές για το εσωτερικό σύστημα διαχείρισης και τις εσωτερικές διαδικασίες επιθεώρησης της ομάδας· β) τον προσδιορισμό του μεγέθους του δείγματος. 3. Δείγμα αποτελούμενο από αριθμό μελών της ομάδας ισοδύναμο με την τετραγωνική ρίζα του συνολικού αριθμού των μελών της ομάδας υποβάλλεται σε έλεγχο σε μεμονωμένη βάση τουλάχιστον μία φορά ετησίως. Ο αριθμός αυτός αυξάνεται σε περίπτωση υψηλότερου επιπέδου κινδύνου. Τα εθελοντικά καθεστώτα θεσπίζουν κριτήρια για τον καθορισμό του γενικού επιπέδου κινδύνου στις περιοχές και των συνεπειών αυτού του επιπέδου κινδύνου για την προσέγγιση του ελέγχου. Το δείγμα είναι αντιπροσωπευτικό ολόκληρης της ομάδας και προσδιορίζεται με τη χρήση ενός συνδυασμού κινδύνου και τυχαίας επιλογής. Η τυχαία επιλογή αντιπροσωπεύει τουλάχιστον το 25 % του δείγματος. Ο παραγωγός της πρώτης ύλης που επιλέγεται για τον έλεγχο ποικίλλει από έτος σε έτος. 4. Ο ομαδικός έλεγχος διενεργείται επιτόπου, εκτός εάν θεωρηθεί ότι οι έλεγχοι βάσει εγγράφων μπορούν να εξασφαλίσουν το ίδιο επίπεδο εγγυήσεων με τον επιτόπιο έλεγχο. Τα εθελοντικά καθεστώτα καθορίζουν τα αποδεικτικά στοιχεία που απαιτούνται για τη διενέργεια ελέγχων βάσει εγγράφων. Οι υπεύθυνες δηλώσεις των οικονομικών φορέων δεν θεωρούνται επαρκή αποδεικτικά στοιχεία. Οι έλεγχοι του διαχειριστή ομάδας διενεργούνται πάντοτε επιτόπου. 5. Η κρίσιμη ή η μείζονος σημασίας μη συμμόρφωση μεμονωμένων μελών της ομάδας που διαπιστώνεται κατά τη διάρκεια ελέγχου αντιμετωπίζεται σύμφωνα με τη διαδικασία που ορίζεται στο άρθρο 10 παράγραφος 4 στοιχεία α) και β), κατά περίπτωση. Εάν εντοπιστεί κρίσιμη ή μείζονος σημασίας περίπτωση μη συμμόρφωσης σε ολόκληρο το αρχικό ομαδικό δείγμα, τότε ελέγχεται επίσης πρόσθετο δείγμα μελών της ομάδας του ίδιου μεγέθους. Η συστημική μη συμμόρφωση της πλειονότητας των μελών της ομάδας σε ολόκληρο το δείγμα συνεπάγεται την αναστολή ή την ανάκληση της πιστοποίησης ολόκληρης της ομάδας, κατά περίπτωση. Άρθρο 13 Έλεγχος των αποβλήτων και των υπολειμμάτων 1. Τα εθελοντικά καθεστώτα και οι οργανισμοί πιστοποίησης που εργάζονται για λογαριασμό τους εφαρμόζουν τις απαιτήσεις για την επαλήθευση της αλυσίδας εφοδιασμού βιοκαυσίμων και βιορευστών που παράγονται από απόβλητα και υπολείμματα που ορίζονται στις παραγράφους 2 έως 7 και για τα καύσιμα βιομάζας τις απαιτήσεις που ορίζονται στις παραγράφους 2 έως 5. 2. Καλύπτεται ολόκληρη η αλυσίδα εφοδιασμού, αρχίζοντας από την αφετηρία της, δηλαδή από τον οικονομικό φορέα από τον οποίο προκύπτουν τα απόβλητα ή τα υπολείμματα. 3. Όλοι οι οικονομικοί φορείς ελέγχονται σε μεμονωμένη βάση. Ωστόσο, είναι δυνατή η εφαρμογή προσεγγίσεων ομαδικού ελέγχου στην αφετηρία της αλυσίδας εφοδιασμού, για παράδειγμα, σε εστιατόρια και σε παραγωγούς αποβλήτων ή υπολειμμάτων. 4. Η συχνότητα και η ένταση της διαδικασίας ελέγχου αντικατοπτρίζουν το συνολικό επίπεδο κινδύνου. Τα εθελοντικά καθεστώτα ορίζουν σαφείς κανόνες, ανάλογους με το επίπεδο ειδικού κινδύνου που συνδέεται με το είδος των υπολειμμάτων ή των αποβλήτων. Για τα βιοκαύσιμα και τα βιορευστά, τα σημεία αφετηρίας που παρέχουν μηνιαίως πέντε ή περισσότερους τόνους αποβλήτων ή υπολειμμάτων που περιλαμβάνονται στο παράρτημα IX μέρη Α και Β της οδηγίας (ΕΕ) 2018/2001 υπόκεινται σε επιτόπιο έλεγχο. Ο επιτόπιος έλεγχος μπορεί να βασίζεται σε δείγμα στο οποίο εφαρμόζεται προσέγγιση ομαδικού ελέγχου. 5. Πριν από τον έλεγχο του σημείου συλλογής, τα σημεία συλλογής υποχρεούνται να υποβάλλουν στον ελεγκτή κατάλογο όλων των σημείων αφετηρίας που έχουν υπογράψει υπεύθυνη δήλωση. Η ποσότητα των αποβλήτων που παράγονται σε μηνιαία ή ετήσια βάση δηλώνεται με σαφήνεια στην υπεύθυνη δήλωση. Αποδεικτικά στοιχεία ή έγγραφα για όλες τις μεμονωμένες παραδόσεις είναι διαθέσιμα στο σημείο συλλογής και επαληθεύονται από τον ελεγκτή, συμπεριλαμβανομένων της συμφωνίας διάθεσης των αποβλήτων, των δελτίων παράδοσης και των υπεύθυνων δηλώσεων. 6. Ο ελεγκτής επαληθεύει την ύπαρξη αριθμού σημείων αφετηρίας που ισοδυναμεί, κατ’ ελάχιστον, με την τετραγωνική ρίζα όλων των σημείων αφετηρίας του καταλόγου. Η επαλήθευση μπορεί να διενεργείται εξ αποστάσεως, εκτός εάν υπάρχουν αμφιβολίες σχετικά με την ύπαρξη του σημείου αφετηρίας ή αν πληροί τα κριτήρια για τη διενέργεια επιτόπιου ελέγχου σύμφωνα με την παράγραφο 4. Οι ελεγκτές ελέγχουν τις παραδόσεις βιώσιμων υλών στους παραλήπτες επόμενου σταδίου επαληθεύοντας τα αντίγραφα της δήλωσης αειφορίας που εκδίδεται από το σημείο συλλογής στους παραλήπτες των εν λόγω παραδόσεων, με βάση τυχαίο δείγμα βάσει ανάλυσης κινδύνου. 7. Ο οργανισμός πιστοποίησης διενεργεί υποχρεωτικό έλεγχο εποπτείας εντός 6 μηνών από την πρώτη πιστοποίηση. Για τα σημεία συλλογής και τους εμπόρους που ασχολούνται τόσο με απόβλητα και υπολείμματα όσο και με παρθένες ύλες, όπως φυτικά έλαια, διενεργείται πρόσθετος έλεγχος εποπτείας 3 μήνες μετά τον πρώτο έλεγχο πιστοποίησης, ο οποίος καλύπτει την πρώτη περίοδο ισοζυγίου μάζας. Σε περίπτωση που ένα σημείο συλλογής διαθέτει πολλούς τόπους αποθήκευσης, ο ελεγκτής ελέγχει το ισοζύγιο μάζας κάθε τόπου αποθήκευσης. 8. Εάν υπάρχουν εύλογες αμφιβολίες ως προς τη φύση των δηλωθέντων αποβλήτων και υπολειμμάτων, ο ελεγκτής εξουσιοδοτείται να λαμβάνει δείγματα και να αναθέτει την ανάλυσή τους σε ανεξάρτητο εργαστήριο. Άρθρο 14 Έλεγχος υπολογισμών των πραγματικών εκπομπών αερίων του θερμοκηπίου 1. Τα εθελοντικά καθεστώτα επιβάλλουν στους οικονομικούς φορείς την υποχρέωση να παρέχουν στους ελεγκτές όλες τις σχετικές και επικαιροποιημένες πληροφορίες σχετικά με τον υπολογισμό των πραγματικών εκπομπών αερίων του θερμοκηπίου, πριν από τον προγραμματισμένο έλεγχο. Οι πληροφορίες αυτές περιλαμβάνουν δεδομένα εισόδου και κάθε άλλο σχετικό αποδεικτικό στοιχείο, πληροφορίες σχετικά με τους συντελεστές εκπομπών και μετατροπής και τις τυποποιημένες τιμές που εφαρμόζονται, καθώς και τις πηγές αναφοράς τους, υπολογισμούς των εκπομπών αερίων του θερμοκηπίου και αποδεικτικά στοιχεία σχετικά με την εφαρμογή πιστωτικών μορίων μείωσης των εκπομπών αερίων του θερμοκηπίου. 2. Ο ελεγκτής καταγράφει στην έκθεση ελέγχου τις εκπομπές που σημειώνονται στον ελεγχόμενο χώρο εγκαταστάσεων. Για την επεξεργασία των τελικών βιοκαυσίμων, ο ελεγκτής καταγράφει τις εκπομπές μετά την κατανομή και την επιτευχθείσα μείωση. Σε περίπτωση που οι εκπομπές αποκλίνουν σημαντικά από τις τυπικές τιμές ή οι υπολογιζόμενες πραγματικές τιμές μείωσης των εκπομπών είναι ασυνήθιστα υψηλές, οι αποκλίσεις πρέπει να αιτιολογούνται στην έκθεση. Τα εθελοντικά καθεστώτα θεσπίζουν διαδικασίες που επιβάλλουν στους οργανισμούς πιστοποίησης την υποχρέωση να τα ενημερώνουν αμέσως για τις εν λόγω αποκλίσεις. 3. Οι ελεγκτές επαληθεύουν ότι η εκτίμηση της μείωσης εκπομπών από δέσμευση και αντικατάσταση CO περιορίζεται στις εκπομπές που αποφεύγονται μέσω της δέσμευσης του CO που προέρχεται από βιομάζα και που χρησιμοποιείται για την αντικατάσταση CO προερχόμενου από ορυκτά καύσιμα. Για την επαλήθευση αυτή απαιτείται πρόσβαση στις ακόλουθες πληροφορίες: α) τον σκοπό για τον οποίο μπορεί να χρησιμοποιηθεί το δεσμευόμενο CO · β) την προέλευση του CO που αντικαθίσταται· γ) την προέλευση του CO που δεσμεύεται· δ) πληροφορίες σχετικά με τις εκπομπές που οφείλονται στη δέσμευση και επεξεργασία CO . Για τους σκοπούς του στοιχείου β), οι οικονομικοί φορείς που χρησιμοποιούν δεσμευόμενο CO μπορούν να δηλώνουν τον τρόπο με τον οποίο παραγόταν προηγουμένως το CO που αντικαθίσταται και να δηλώνουν γραπτώς ότι οι εκπομπές που ισοδυναμούν με την εν λόγω ποσότητα αποφεύγονται ως συνέπεια της αντικατάστασης. Τα εν λόγω αποδεικτικά στοιχεία θεωρούνται επαρκή για την επαλήθευση της συμμόρφωσης με τις απαιτήσεις της οδηγίας (ΕΕ) 2018/2001 και την αποφυγή εκπομπών. 4. Οι οικονομικοί φορείς μπορούν να διατυπώσουν ισχυρισμούς σχετικά με τις πραγματικές τιμές αερίων του θερμοκηπίου μόνον αφού η ικανότητά τους να διενεργούν υπολογισμούς πραγματικών τιμών έχει επαληθευτεί με τη διενέργεια σχετικού ελέγχου. 5. Κατόπιν αιτήματος, τα εθελοντικά καθεστώτα παρέχουν πρόσβαση στους υπολογισμούς των πραγματικών εκπομπών αερίων του θερμοκηπίου που έχουν πιστοποιηθεί στο πλαίσιο του εθελοντικού καθεστώτος τους, μαζί με τις αντίστοιχες εκθέσεις ελέγχου, στην Επιτροπή και στις εθνικές αρχές που είναι αρμόδιες για την εποπτεία των οργανισμών πιστοποίησης. Άρθρο 15 Έλεγχοι των συστημάτων ισοζυγίου μάζας Τα εθελοντικά καθεστώτα διασφαλίζουν ότι οι οικονομικοί φορείς παρέχουν στους ελεγκτές όλα τα δεδομένα ισοζυγίου μάζας πριν από τον έλεγχο. Κατά τη διάρκεια του αρχικού ελέγχου, ο οποίος διενεργείται προτού επιτραπεί σε οικονομικό φορέα να συμμετάσχει σε καθεστώς, ο ελεγκτής ελέγχει την ύπαρξη και τη λειτουργία του συστήματος ισοζυγίου μάζας. Κατά τη διάρκεια των επακόλουθων ετήσιων ελέγχων, ο ελεγκτής ελέγχει τουλάχιστον τα ακόλουθα στοιχεία: α) κατάλογο όλων των χώρων εγκαταστάσεων που εμπίπτουν στο πεδίο εφαρμογής της πιστοποίησης. Κάθε χώρος εγκαταστάσεων διαθέτει τις δικές του καταστάσεις ισοζυγίου μάζας· β) κατάλογο όλων των εισροών ανά χώρο εγκαταστάσεων και περιγραφή της ύλης που χειρίζεται, καθώς και τα στοιχεία όλων των προμηθευτών· γ) κατάλογο όλων των εκροών ανά χώρο εγκαταστάσεων και περιγραφή της ύλης που χειρίζεται, καθώς και τα στοιχεία όλων των πελατών· δ) τους συντελεστές μετατροπής που εφαρμόζονται, ιδίως στην περίπτωση εγκαταστάσεων επεξεργασίας αποβλήτων ή υπολειμμάτων, ώστε να διασφαλίζεται ότι η διαδικασία δεν τροποποιείται με σκοπό την παραγωγή μεγαλύτερων ποσοτήτων αποβλήτων ή υπολειμμάτων· ε) τυχόν ασυμφωνίες μεταξύ του συστήματος τήρησης λογιστικών βιβλίων και των εισροών, εκροών και ισοζυγίων· στ) κατανομή των χαρακτηριστικών αειφορίας· ζ) ισοδυναμία των δεδομένων αειφορίας και του φυσικού αποθέματος στο τέλος της περιόδου ισοζυγίου μάζας. Άρθρο 16 Έλεγχος φυσικών και μη φυσικών λειμώνων υψηλής βιοποικιλότητας 1. Οι ελεγκτές που επαληθεύουν αν εκτάσεις γης αποτελούν λειμώνες υψηλής βιοποικιλότητας, όπως αναφέρεται στο άρθρο 29 παράγραφος 3 στοιχείο δ) της οδηγίας (ΕΕ) 2018/2001, εξακριβώνουν αν οι εκτάσεις γης αποτελούν ή έχουν αποτελέσει λειμώνες υψηλής βιοποικιλότητας οποιαδήποτε χρονική στιγμή από τον Ιανουάριο του 2008 και μετά. Στα έγγραφα του καθεστώτος τους, τα εθελοντικά καθεστώτα ενημερώνουν τους οικονομικούς φορείς σχετικά με το είδος των αποδεικτικών στοιχείων που οι οργανισμοί πιστοποίησής τους μπορούν να κάνουν δεκτά για την απόδειξη της ιστορικής κατάστασης της περιοχής από τον Ιανουάριο του 2008. 2. Σε περίπτωση που οι εκτάσεις γης παραμένουν λειμώνες, ή θα παρέμεναν λειμώνες ελλείψει ανθρώπινης παρέμβασης, και βρίσκονται σε οποιαδήποτε από τις γεωγραφικές ζώνες που περιλαμβάνονται στον κανονισμό (ΕΕ) αριθ. 1307/2014, θεωρούνται φυσικοί λειμώνες υψηλής βιοποικιλότητας. 3. Για εκτάσεις γης που βρίσκονται εκτός των περιοχών που αναφέρονται στην παράγραφο 2, ο ελεγκτής αξιολογεί κατά πόσον οι λειμώνες διατηρούν, ή θα διατηρούσαν ελλείψει ανθρώπινης παρέμβασης, τη σύνθεση σε φυσικά είδη και τα οικολογικά χαρακτηριστικά και διεργασίες. Στην περίπτωση αυτή, θεωρείται ότι οι εκτάσεις γης αποτελούν φυσικούς λειμώνες υψηλής βιοποικιλότητας ή έχουν αποτελέσει φυσικούς λειμώνες υψηλής βιοποικιλότητας. Σε περίπτωση που οι λειμώνες έχουν μετατραπεί ήδη σε εκτάσεις αρόσιμης γης και δεν είναι δυνατόν να αξιολογηθούν τα χαρακτηριστικά των ίδιων των εκτάσεων γης μέσω πληροφοριών που έχουν στη διάθεσή τους οι αρμόδιες εθνικές αρχές ή μέσω δορυφορικών εικόνων, ο ελεγκτής θεωρεί ότι οι εν λόγω εκτάσεις γης δεν αποτελούσαν λειμώνες υψηλής βιοποικιλότητας κατά τη χρονική στιγμή της μετατροπής. 4. Σε περίπτωση που οι εκτάσεις γης έπαυσαν, ή θα είχαν παύσει ελλείψει ανθρώπινης παρέμβασης, να αποτελούν λειμώνες, είναι πλούσιες σε είδη και δεν είναι υποβαθμισμένες και έχουν χαρακτηριστεί ως υψηλής βιοποικιλότητας από τη σχετική αρμόδια αρχή, τότε οι εκτάσεις γης θεωρούνται μη φυσικοί λειμώνες υψηλής βιοποικιλότητας. 5. Κάθε έκταση γης που αποτελεί, ή αποτελούσε, μη φυσικό λειμώνα υψηλής βιοποικιλότητας τον Ιανουάριο του 2008 ή μεταγενέστερα μπορεί να χρησιμοποιηθεί για την παραγωγή καυσίμων, υπό τον όρο ότι η συγκομιδή των πρώτων υλών είναι αναγκαία για τη διατήρηση της κατάστασης του λειμώνα ως λειμώνα υψηλής βιοποικιλότητας και ότι οι τρέχουσες πρακτικές διαχείρισης δεν ενέχουν τον κίνδυνο να προκληθεί μείωση της βιοποικιλότητας του λειμώνα. Οι οικονομικοί φορείς παρέχουν στοιχεία που αποδεικνύουν ότι η συγκομιδή των πρώτων υλών είναι αναγκαία για τη διατήρηση της κατάστασης των λειμώνων υψηλής βιοποικιλότητας και ότι οι πρακτικές διαχείρισης δεν ενέχουν τον κίνδυνο να προκληθεί μείωση της βιοποικιλότητας των λειμώνων. Σε περίπτωση που οι οικονομικοί φορείς δεν μπορούν να παράσχουν τα αποδεικτικά στοιχεία που αναφέρονται στο δεύτερο εδάφιο, παρέχουν στοιχεία που αποδεικνύουν ότι έχουν λάβει άδεια από τη σχετική αρμόδια αρχή ή τον εντεταλμένο οργανισμό για τη συγκομιδή της πρώτης ύλης προκειμένου να διατηρηθεί η κατάσταση των λειμώνων υψηλής βιοποικιλότητας. Η τεχνική αξιολόγηση των εκτάσεων γης διενεργείται από ειδικό ο οποίος διαθέτει ειδικά προσόντα για τον σκοπό αυτόν, είναι εξωτερικός και ανεξάρτητος από την ελεγχόμενη δραστηριότητα, δεν εμπλέκεται σε συγκρούσεις συμφερόντων και μπορεί να είναι μέλος της ομάδας ελέγχου. Η αξιολόγηση και το αποτέλεσμά της επανεξετάζονται στο πλαίσιο του ελέγχου. Άρθρο 17 Εποπτεία από τα κράτη μέλη και την Επιτροπή 1. Τα εθελοντικά καθεστώτα απαιτούν τόσο από τους οικονομικούς φορείς που συμμετέχουν στο καθεστώς όσο και από τους οργανισμούς πιστοποίησης που διενεργούν ελέγχους στο πλαίσιο του καθεστώτος να συνεργάζονται με την Επιτροπή και τις αρμόδιες αρχές των κρατών μελών, μεταξύ χορηγώντας πρόσβαση στις εγκαταστάσεις των οικονομικών φορέων, κατόπιν σχετικού αιτήματος, και θέτοντας στη διάθεση της Επιτροπής και των αρμόδιων αρχών των κρατών μελών όλες τις πληροφορίες που απαιτούνται για την εκπλήρωση των καθηκόντων τους βάσει της οδηγίας (ΕΕ) 2018/2001. Για τους σκοπούς αυτούς, οι οργανισμοί πιστοποίησης υποχρεούνται επίσης: α) να παρέχουν τις πληροφορίες που χρειάζονται τα κράτη μέλη για την εποπτεία της λειτουργίας των οργανισμών πιστοποίησης σύμφωνα με το άρθρο 30 παράγραφος 9 της οδηγίας (ΕΕ) 2018/2001· β) να παρέχουν τις πληροφορίες που απαιτούνται από την Επιτροπή για τη συμμόρφωση με τις διατάξεις του άρθρου 30 παράγραφος 10 της οδηγίας (ΕΕ) 2018/2001· γ) να επαληθεύουν την ακρίβεια των πληροφοριών που εισάγονται στην ενωσιακή βάση δεδομένων ή στη σχετική εθνική βάση δεδομένων σύμφωνα με το άρθρο 28 παράγραφος 4 της οδηγίας (ΕΕ) 2018/2001. 2. Στο πλαίσιο της εποπτείας που προβλέπεται στο άρθρο 30 παράγραφος 9 της οδηγίας (ΕΕ) 2018/2001, τα κράτη μέλη θεσπίζουν διαδικασίες οι οποίες παρέχουν τη δυνατότητα στους οργανισμούς πιστοποίησης, ανεξάρτητα από το αν η έδρα τους βρίσκεται σε κράτος μέλος ή σε τρίτη χώρα, να καταχωρίζονται για εποπτεία και για την άσκηση της εποπτείας. 3. Τα κράτη μέλη ανταλλάσσουν πληροφορίες και βέλτιστες πρακτικές σχετικά με τον τρόπο εποπτείας της λειτουργίας των οργανισμών πιστοποίησης ενός πλαισίου επίσημης συνεργασίας. Όταν οι οργανισμοί πιστοποίησης προβαίνουν σε πιστοποίηση πρώτων υλών, βιοκαυσίμων, βιορευστών, βιομάζας ή άλλων καυσίμων σε περισσότερα του ενός κράτη μέλη, τα ενδιαφερόμενα κράτη μέλη θεσπίζουν κοινό πλαίσιο για την εποπτεία των εν λόγω οργανισμών πιστοποίησης, συμπεριλαμβανομένου του διορισμού ενός κράτους μέλους ως επικεφαλής εποπτικής αρχής ελέγχου. 4. Η επικεφαλής εποπτική αρχή ελέγχου είναι υπεύθυνη, σε συνεργασία με τα άλλα ενδιαφερόμενα κράτη μέλη, για την ενοποίηση και την ανταλλαγή πληροφοριών σχετικά με τα αποτελέσματα της εποπτείας των οργανισμών πιστοποίησης. 5. Τα κράτη μέλη θεσπίζουν, στο μέτρο του δυνατού, πλαίσια συνεργασίας με τρίτες χώρες για την εποπτεία των οργανισμών πιστοποίησης που διενεργούν ελέγχους στο έδαφός τους, κατά περίπτωση, ώστε να διασφαλίζεται το ίδιο επίπεδο ροής πληροφοριών και η εφαρμογή προτύπων εποπτείας του ελέγχου στους οργανισμούς πιστοποίησης που λειτουργούν σε τρίτες χώρες. 6. Όταν ένα κράτος μέλος έχει εύλογες αμφιβολίες όσον αφορά την ικανότητα συγκεκριμένου οργανισμού πιστοποίησης, ο οποίος είναι εγκατεστημένος στην Ένωση ή σε τρίτη χώρα, να ασκεί το ελεγκτικό του έργο, κοινοποιεί τις πληροφορίες αυτές στα άλλα κράτη μέλη, στην Επιτροπή και στο εθελοντικό καθεστώς στο πλαίσιο του οποίου λειτουργεί ο οργανισμός πιστοποίησης. Το οικείο εθελοντικό καθεστώς διερευνά αμέσως την υπόθεση. Αμέσως μετά την ολοκλήρωση της έρευνάς του, το εθελοντικό καθεστώς ενημερώνει τα κράτη μέλη και την Επιτροπή για το αποτέλεσμα της έρευνας και για τυχόν διορθωτικά μέτρα που έλαβε. 7. Οι οικονομικοί φορείς και οι οργανισμοί πιστοποίησης που δεν συμμορφώνονται ή δεν είναι πρόθυμοι να συμμορφωθούν με τις απαιτήσεις των παραγράφων 1 έως 6 του παρόντος άρθρου αποκλείονται αντίστοιχα από τη συμμετοχή και τη διενέργεια ελέγχων στο πλαίσιο εθελοντικών καθεστώτων. Τα εθελοντικά καθεστώτα υποβάλλουν ετήσιες εκθέσεις δραστηριοτήτων στην Επιτροπή σύμφωνα με το άρθρο 30 παράγραφος 5 της οδηγίας (ΕΕ) 2018/2001. Η δομή και το περιεχόμενο των ετήσιων εκθέσεων δραστηριοτήτων που προβλέπονται στο άρθρο 30 παράγραφος 5 της οδηγίας (ΕΕ) 2018/2001 τηρούν τις ελάχιστες απαιτήσεις που ορίζονται στο παράρτημα III του παρόντος κανονισμού. Η κύρια έκθεση δεν περιέχει εμπιστευτικές πληροφορίες και δημοσιεύεται εξολοκλήρου. Τα στοιχεία παρέχονται χωριστά, σε μορφή που καθορίζεται από την Επιτροπή. 8. Τα εθελοντικά καθεστώτα κοινοποιούν αμελλητί στην Επιτροπή όλες τις ουσιώδεις αλλαγές στο περιεχόμενο του καθεστώτος που ενδέχεται να επηρεάσουν τη βάση για την αναγνώριση του καθεστώτος. Οι δραστηριότητες παρακολούθησης μπορούν να περιλαμβάνουν οποιοδήποτε από τα ακόλουθα στοιχεία: α) αλλαγές στα υποχρεωτικά κριτήρια αειφορίας που καλύπτονται από το καθεστώς· β) επέκταση του πεδίου εφαρμογής του καθεστώτος πέραν των όσων περιγράφονται στην εκτελεστική πράξη, με την οποία αναγνωρίζεται το καθεστώς· γ) επέκταση του πεδίου εφαρμογής των πρώτων υλών ή των βιοκαυσίμων που αναφέρονται στα πρωτότυπα έγγραφα του καθεστώτος, σε περίπτωση που το προφίλ κινδύνου της πρόσθετης πρώτης ύλης διαφέρει, για παράδειγμα, με τη συμπερίληψη αποβλήτων ή υπολειμμάτων, ή σε περίπτωση που εφαρμόζονται ειδικές διαδικασίες· δ) αλλαγές στους κανόνες ισοζυγίου μάζας· ε) αλλαγές στις διαδικασίες ελέγχου ή στις απαιτήσεις για τους ελεγκτές· στ) αλλαγές ή επέκταση της μεθοδολογίας υπολογισμού των αερίων του θερμοκηπίου· ζ) οποιαδήποτε άλλη αλλαγή που θα μπορούσε να θεωρηθεί ότι επηρεάζει τη βάση για την αναγνώριση του καθεστώτος. ΚΕΦΆΛΑΙΟ IV ΕΙΔΙΚΟΊ ΚΑΝΌΝΕς ΓΙΑ ΤΗΝ ΕΦΑΡΜΟΓΉ ΤΟΥ ΣΥΣΤΉΜΑΤΟς ΙΣΟΖΥΓΊΟΥ ΜΆΖΑς, ΤΗς ΕΝΩΣΙΑΚΉς ΒΆΣΗς ΔΕΔΟΜΈΝΩΝ ΚΑΙ ΤΟΝ ΚΑΘΟΡΙΣΜΌ ΤΩΝ ΕΚΠΟΜΠΏΝ ΑΕΡΊΩΝ ΤΟΥ ΘΕΡΜΟΚΗΠΊΟΥ ΚΑΙ ΤΟΥ ΒΙΟΛΟΓΙΚΟΎ ΚΛΆΣΜΑΤΟς ΤΩΝ ΚΑΥΣΊΜΩΝ Άρθρο 18 Ιχνηλασιμότητα και ενωσιακή βάση δεδομένων 1. Τα χαρακτηριστικά αειφορίας και μείωσης των εκπομπών αερίων του θερμοκηπίου και οι λοιπές πληροφορίες που περιγράφουν πρώτες ύλες ή καύσιμα και απαιτούνται για τους σκοπούς της οδηγίας (ΕΕ) 2018/2001, μαζί με τα δεδομένα συναλλαγών, τεκμηριώνονται με εμπεριστατωμένο τρόπο και διαβιβάζονται από τον έναν οικονομικό φορέα στον άλλον σε ολόκληρη την αλυσίδα εφοδιασμού. Οι πληροφορίες αυτές περιλαμβάνουν δεδομένα που πρέπει να διαβιβάζονται σε ολόκληρη την αλυσίδα εφοδιασμού, καθώς και δεδομένα που αφορούν ειδικά τη μεμονωμένη συναλλαγή, όπως περιγράφεται στο παράρτημα I. 2. Οι πληροφορίες που πρέπει να διαβιβάζονται σε ολόκληρη την αλυσίδα εφοδιασμού περιλαμβάνονται στα έγγραφα τεκμηρίωσης που συνοδεύουν τις φυσικές αποστολές πρώτων υλών ή καυσίμων. Περιλαμβάνονται επίσης στην ενωσιακή βάση δεδομένων αμέσως μετά την έναρξη λειτουργίας της, στην περίπτωση των υγρών και αερίων καυσίμων κίνησης που είναι επιλέξιμα για συνυπολογισμό στον αριθμητή που αναφέρεται στο άρθρο 27 παράγραφος 1 στοιχείο β) της οδηγίας (ΕΕ) 2018/2001 ή που λαμβάνονται υπόψη για τους σκοπούς που αναφέρονται στο άρθρο 29 παράγραφος 1 πρώτο εδάφιο στοιχεία α), β) και γ) της εν λόγω οδηγίας. 3. Για τον σκοπό της ιχνηλάτησης παρτίδων υγρών ή αέριων καυσίμων σε διασυνδεδεμένη υποδομή που υπόκεινται στο ίδιο σύστημα ισοζυγίου μάζας, τα χαρακτηριστικά αειφορίας και μείωσης των εκπομπών αερίων του θερμοκηπίου και οι λοιπές πληροφορίες που περιγράφονται στην παράγραφο 1 καταχωρίζονται στην ενωσιακή βάση δεδομένων στο πρώτο σημείο εισόδου και καταχωρίζονται όπως καταναλώνονται στο σημείο τελικής κατανάλωσης. Εάν τα αέρια καύσιμα αποσυρθούν από διασυνδεδεμένη υποδομή και μετατραπούν περαιτέρω σε αέρια ή υγρά καύσιμα, το σημείο τελικής κατανάλωσης θεωρείται το σημείο τελικής κατανάλωσης των τελικών αέριων ή υγρών καυσίμων. Στην περίπτωση αυτή, όλα τα ενδιάμεσα στάδια από την απόσυρση των αέριων καυσίμων από τη διασυνδεδεμένη υποδομή έως το σημείο τελικής κατανάλωσης των τελικών αέριων ή υγρών καυσίμων πρέπει να καταχωρίζονται στην ενωσιακή βάση δεδομένων. Άρθρο 19 Εφαρμογή του συστήματος ισοζυγίου μάζας 1. Τα εθελοντικά καθεστώτα επιβάλλουν στους οικονομικούς φορείς που συμμετέχουν στο καθεστώς την υποχρέωση να χρησιμοποιούν σύστημα ισοζυγίου μάζας, σύμφωνα με το άρθρο 30 παράγραφος 1 της οδηγίας (ΕΕ) 2018/2001, το οποίο επιτρέπει την ανάμειξη πρώτων υλών ή καυσίμων που διαφέρουν ως προς τα οικεία χαρακτηριστικά αειφορίας και μείωσης των εκπομπών αερίων του θερμοκηπίου. 2. Τα εθελοντικά καθεστώτα εφαρμόζουν τους ακόλουθους κανόνες κατά την εφαρμογή του συστήματος ισοζυγίου μάζας: α) οι πρώτες ύλες ή τα καύσιμα θεωρούνται μέρος μείγματος μόνον εάν αναμειγνύονται σε περιέκτη, εγκατάσταση επεξεργασίας ή εφοδιαστικής ή σε υποδομή μεταφοράς και διανομής ή χώρο εγκαταστάσεων· β) διαφορετικές πρώτες ύλες θεωρούνται μέρος μείγματος μόνον εάν ανήκουν στην ίδια ομάδα προϊόντων, εκτός εάν η πρώτη ύλη αναμειγνύεται προς περαιτέρω μεταποίηση· γ) οι πρώτες ύλες ή τα καύσιμα θεωρούνται μέρος μείγματος μόνον εάν αναμειγνύονται με φυσικό τρόπο, εκτός εάν είναι από τη φύση τους πανομοιότυπα ή ανήκουν στην ίδια ομάδα προϊόντων. Εάν οι πρώτες ύλες ή τα καύσιμα είναι από τη φύση τους πανομοιότυπα ή ανήκουν στην ίδια ομάδα προϊόντων, πρέπει να αποθηκεύονται στην ίδια διασυνδεδεμένη υποδομή, εγκατάσταση επεξεργασίας ή εφοδιαστής, υποδομή μεταφοράς και διανομής ή χώρο εγκαταστάσεων· δ) τα καύσιμα που εισάγονται σε εγκατάσταση εφοδιαστικής ή υποδομή μεταφοράς ή διανομής, όπως το δίκτυο αερίου ή το δίκτυο αγωγών υγρών καυσίμων, τα οποία αποθηκεύονται σε εγκαταστάσεις ΥΦΑ ή άλλες εγκαταστάσεις αποθήκευσης, θεωρούνται μέρος μείγματος σύμφωνα με το στοιχείο γ) μόνον εάν η εν λόγω υποδομή είναι διασυνδεδεμένη· ε) οι οικονομικοί φορείς υποχρεούνται να τηρούν χωριστά ισοζύγια μάζας για τις πρώτες ύλες και τα καύσιμα που δεν μπορούν να θεωρηθούν μέρος μείγματος. Δεν επιτρέπεται η μεταφορά πληροφοριών σχετικά με τα χαρακτηριστικά αειφορίας και μείωσης των εκπομπών αερίων του θερμοκηπίου και τα μεγέθη μεταξύ διαφορετικών ισοζυγίων μάζας. Σύμφωνα με τα στοιχεία α) έως γ), οι πρώτες ύλες που βρίσκονται σε εγκαταστάσεις παραγωγής βιοκαυσίμων, βιορευστών ή καυσίμων βιομάζας θεωρούνται μέρος μείγματος. Επομένως, η απαίτηση τήρησης χωριστών ισοζυγίων μάζας δεν ισχύει για τις εν λόγω εγκαταστάσεις και είναι δυνατή η τήρηση ενιαίου ισοζυγίου μάζας· στ) το σύστημα ισοζυγίου μάζας περιλαμβάνει πληροφορίες σχετικά τόσο με τα χαρακτηριστικά αειφορίας και μείωσης των εκπομπών αερίων του θερμοκηπίου όσο και με τις ποσότητες των πρώτων υλών και των καυσίμων, συμπεριλαμβανομένων πληροφοριών σχετικά με τις ποσότητες των πρώτων υλών και των καυσίμων για τις οποίες δεν έχουν προσδιοριστεί χαρακτηριστικά αειφορίας ή μείωσης των εκπομπών αερίων του θερμοκηπίου· ζ) σε περίπτωση που μια παρτίδα πρώτων υλών ή καυσίμων παραδίδεται σε οικονομικό φορέα ο οποίος δεν συμμετέχει σε εθελοντικό καθεστώς ή σε εθνικό καθεστώς, η παράδοση αποτυπώνεται στο ισοζύγιο μάζας με την απόσυρση ισοδύναμης ποσότητας πρώτης ύλης ή καυσίμου. Το είδος του καυσίμου που πρέπει να καταλογίζεται αντιστοιχεί στη φυσική μορφή της παραδιδόμενης πρώτης ύλης ή του παραδιδόμενου καυσίμου· η) όταν μια παρτίδα καυσίμου χρησιμοποιείται για τη συμμόρφωση με υποχρέωση που επιβάλλεται σε προμηθευτή καυσίμων από κράτος μέλος, θεωρείται ότι αποσύρεται από το μείγμα του ισοζυγίου μάζας· θ) σε περίπτωση ανάμειξης βιοκαυσίμων, βιορευστών ή καυσίμων βιομάζας με ορυκτά καύσιμα, οι πληροφορίες σχετικά με τα χαρακτηριστικά αειφορίας και μείωσης των εκπομπών αερίων του θερμοκηπίου που αποδίδονται στο μείγμα αντιστοιχούν στο φυσικό μερίδιο των βιοκαυσίμων, βιορευστών ή καυσίμων βιομάζας στο μείγμα. Για τα βιοκαύσιμα και τα βιορευστά, τα κράτη μέλη μπορούν να ελέγχουν περαιτέρω το αληθές των πληροφοριών αυτών σύμφωνα με το άρθρο 23· ι) τα χαρακτηριστικά αειφορίας και μείωσης των εκπομπών αερίων του θερμοκηπίου μιας παρτίδας πρώτης ύλης ή καυσίμου εκλαμβάνονται ως σύνολο. Σε περίπτωση απόσυρσης παρτίδων από ένα μείγμα, είναι δυνατόν να τους αποδοθεί οποιοδήποτε από τα σύνολα χαρακτηριστικών αειφορίας, υπό την προϋπόθεση ότι τα σύνολα των χαρακτηριστικών αειφορίας και μείωσης των εκπομπών αερίων του θερμοκηπίου δεν διαχωρίζονται και το ισοζύγιο μάζας επιτυγχάνεται εντός της ενδεδειγμένης χρονικής περιόδου· ια) κατά περίπτωση για λόγους διαφάνειας, το σύστημα ισοζυγίου μάζας περιλαμβάνει πληροφορίες σχετικά με το αν έχει παρασχεθεί στήριξη για την παραγωγή του καυσίμου ή της πρόδρομης ουσίας του καυσίμου και, εάν έχει όντως παρασχεθεί, το είδος της στήριξης· ιβ) η ενδεδειγμένη χρονική περίοδος για την επίτευξη του ισοζυγίου μάζας είναι 12 μήνες για τους παραγωγούς γεωργικής βιομάζας και δασικής βιομάζας και για τα πρώτα σημεία συγκέντρωσης που προμηθεύονται μόνο γεωργική βιομάζα και δασική βιομάζα και 3 μήνες για όλους τους άλλους οικονομικούς φορείς. Η έναρξη και η λήξη της περιόδου ευθυγραμμίζεται με το ημερολογιακό έτος ή, κατά περίπτωση, με τα τέσσερα τρίμηνα του ημερολογιακού έτους. Ως εναλλακτική επιλογή έναντι του ημερολογιακού έτους, οι οικονομικοί φορείς μπορούν επίσης να χρησιμοποιούν είτε το οικονομικό έτος που χρησιμοποιούν για σκοπούς τήρησης λογιστικών βιβλίων είτε κάποιο άλλο σημείο εκκίνησης για την περίοδο ισοζυγίου μάζας, υπό την προϋπόθεση ότι η επιλογή αναφέρεται με σαφήνεια και εφαρμόζεται με συνέπεια. Κατά τη λήξη της περιόδου ισοζυγίου μάζας, τα δεδομένα αειφορίας που μεταφέρονται θα πρέπει να είναι ισοδύναμα με το φυσικό απόθεμα στον περιέκτη, στην εγκατάσταση επεξεργασίας ή εφοδιαστικής, στην υποδομή μεταφοράς και διανομής ή στον χώρο εγκαταστάσεων· ιγ) τα εθελοντικά καθεστώτα προσδιορίζουν το ελάχιστο σύνολο χαρακτηριστικών αειφορίας και μείωσης των εκπομπών αερίων του θερμοκηπίου, σύμφωνα με το παράρτημα I, που πρέπει να διαβιβαστούν στην αλυσίδα εφοδιασμού, καθώς και άλλες πληροφορίες που είναι αναγκαίες για τον εντοπισμό των παρτίδων. Σε περίπτωση που υγρά ή αέρια καύσιμα εισάγονται σε διασυνδεδεμένη υποδομή και υπόκεινται στο ίδιο σύστημα ισοζυγίου μάζας, τα αντίστοιχα χαρακτηριστικά αειφορίας και μείωσης των εκπομπών αερίων του θερμοκηπίου αποδίδονται στις παρτίδες που εισέρχονται στη διασυνδεδεμένη υποδομή και εξέρχονται από αυτήν. Τα εθελοντικά καθεστώτα διασφαλίζουν επίσης ότι οι οικονομικοί φορείς εισάγουν όλες τις σχετικές πληροφορίες στην ενωσιακή βάση δεδομένων με ορθό τρόπο. Άρθρο 20 Προσδιορισμός των εκπομπών αερίων του θερμοκηπίου των βιοκαυσίμων, των καυσίμων βιομάζας και των βιορευστών 1. Τα εθελοντικά καθεστώτα επιβάλλουν στους οικονομικούς φορείς την υποχρέωση να εφαρμόζουν τη μεθοδολογία που προβλέπεται στο άρθρο 31 της οδηγίας (ΕΕ) 2018/2001 κατά τον προσδιορισμό των εκπομπών αερίων του θερμοκηπίου των βιοκαυσίμων, των βιορευστών και των καυσίμων βιομάζας. 2. Για τους σκοπούς του προσδιορισμού των εκπομπών αερίων του θερμοκηπίου των βιοκαυσίμων, των βιορευστών και των καυσίμων βιομάζας που αναφέρονται στην παράγραφο 1, εφαρμόζονται οι ακόλουθοι ειδικοί κανόνες: α) κατά τη συνεκτίμηση των εκπομπών αερίων του θερμοκηπίου των εισροών, σε περίπτωση που χρησιμοποιούνται τυποποιημένες τιμές των συντελεστών εκπομπών, εφαρμόζονται οι κανόνες που καθορίζονται στο παράρτημα IX· β) κατά τον προσδιορισμό των εκπομπών από τη λήψη ή την καλλιέργεια των πρώτων υλών, εφαρμόζεται η μεθοδολογία που προβλέπεται στο παράρτημα VII· γ) κατά τον καθορισμό της μείωσης των εκπομπών από τη σώρευση μέσω βελτιωμένης γεωργικής διαχείρισης (e sca ), εφαρμόζεται η μεθοδολογία που προβλέπεται στο παράρτημα V. 3. Τα κράτη μέλη δύνανται να υποβάλλουν επικαιροποιημένες τιμές των συντελεστών εκπομπών του εθνικού τους μείγματος ηλεκτρικής ενέργειας που θα λαμβάνονται υπόψη από την Επιτροπή για την επικαιροποίηση των αντίστοιχων συντελεστών εκπομπών στο παράρτημα IX. Μετά την αξιολόγηση αυτών των επικαιροποιημένων τιμών, η Επιτροπή μπορεί να τις κάνει δεκτές ή, εναλλακτικά, να παρέχει στο ενδιαφερόμενο κράτος μέλος αιτιολόγηση των λόγων για τους οποίους δεν το έχει πράξει. Τα επικαιροποιημένα αριθμητικά στοιχεία που γίνονται δεκτά δημοσιεύονται στην ειδική ενότητα για τα εθελοντικά καθεστώτα και την πιστοποίηση του ιστοτόπου EUROPA της Επιτροπής. 4. Η μείωση εκπομπών μέσω δέσμευσης και αποθήκευσης CO σε γεωλογικούς σχηματισμούς (Eccs) μπορεί να λαμβάνεται υπόψη μόνον όταν υπάρχουν έγκυρα αποδεικτικά στοιχεία ότι το CO είχε πράγματι δεσμευθεί και αποθηκευτεί με ασφάλεια σύμφωνα με την οδηγία 2009/31/ΕΚ του Ευρωπαϊκού Κοινοβουλίου και του Συμβουλίου σχετικά με την αποθήκευση διοξειδίου του άνθρακα σε γεωλογικούς σχηματισμούς . Όταν το CO αποθηκεύεται σε γεωλογικούς σχηματισμούς, τα εθελοντικά καθεστώτα επαληθεύουν τα αποδεικτικά στοιχεία που παρέχονται σχετικά με την ακεραιότητα του τόπου αποθήκευσης και τον όγκο του αποθηκευμένου CO. Σε περίπτωση που η μεταφορά ή η αποθήκευση σε γεωλογικούς σχηματισμούς εκτελείται από τρίτο, η απόδειξη αποθήκευσης μπορεί να παρέχεται μέσω των σχετικών συμβάσεων και τιμολογίων του εν λόγω τρίτου. Άρθρο 21 Ειδικοί κανόνες για τα απόβλητα και τα υπολείμματα 1. Τα εθελοντικά καθεστώτα εφαρμόζουν τους ειδικούς κανόνες και τις εξαιρέσεις για τα απόβλητα και τα υπολείμματα που προβλέπονται στην οδηγία (ΕΕ) 2018/2001 μόνον εάν οι εν λόγω πρώτες ύλες εμπίπτουν στο πεδίο εφαρμογής των αντίστοιχων ορισμών του άρθρου 2 της εν λόγω οδηγίας. 2. Το αν μια πρώτη ύλη πρέπει να θεωρείται απόβλητο ή υπόλειμμα προσδιορίζεται στο σημείο της αλυσίδας εφοδιασμού από το οποίο προέρχεται η ύλη. Οι πρώτες ύλες δεν θεωρούνται απόβλητα ή υπολείμματα σε περίπτωση που είτε οι εν λόγω πρώτες ύλες είτε η διαδικασία παραγωγής τους έχουν τροποποιηθεί σκοπίμως με σκοπό τη δήλωση των εν λόγω υλών ως αποβλήτων ή υπολειμμάτων. 3. Τα απόβλητα και τα υπολείμματα που περιλαμβάνονται στο παράρτημα IV δεν θεωρούνται απόβλητα ή υπολείμματα όταν έχουν τροποποιηθεί σκοπίμως ώστε να δηλωθούν ως απόβλητα ή υπολείμματα. 4. Τα εθελοντικά καθεστώτα παρέχουν στους οικονομικούς φορείς οδηγίες και υποστήριξη σχετικά με τον τρόπο με τον οποίο αξιολογούν αν οι πρώτες ύλες θεωρούνται απόβλητα και υπολείμματα. Οι οικονομικοί φορείς διατηρούν και υποβάλλουν στους ελεγκτές τα υποκείμενα αποδεικτικά στοιχεία για τις αξιολογήσεις τους. Τα εθελοντικά καθεστώτα θεσπίζουν ειδικούς κανόνες για τον έλεγχο των εν λόγω αποδεικτικών στοιχείων. 5. Για τους σκοπούς της συμμόρφωσης με τις απαιτήσεις του άρθρου 29 παράγραφος 2 της οδηγίας (ΕΕ) 2018/2001, τα εθελοντικά καθεστώτα επαληθεύουν ότι η συγκομιδή γεωργικών αποβλήτων και υπολειμμάτων δεν έχει αρνητικό αντίκτυπο στην ποιότητα του εδάφους και στα αποθέματα άνθρακα του εδάφους. Η επαλήθευση αυτή εξασφαλίζει ότι εφαρμόζεται στο έδαφος σχετικό σύνολο βασικών πρακτικών διαχείρισης ή παρακολούθησης του εδάφους για την προώθηση της παγίδευσης του άνθρακα του εδάφους και της ποιότητας του εδάφους, σύμφωνα με το παράρτημα VI. 6. Η εφαρμογή των πρακτικών που αναφέρονται στην παράγραφο 5 μπορεί να απαιτείται και να παρακολουθείται είτε σε εθνικό επίπεδο είτε σε επίπεδο οικονομικών φορέων. Σε εθνικό επίπεδο, τα εθελοντικά καθεστώτα επαληθεύουν ότι η χώρα προέλευσης, είτε πρόκειται για κράτος μέλος είτε για τρίτη χώρα, απαιτεί την εφαρμογή βασικών πρακτικών διαχείρισης του εδάφους, με σκοπό την αντιμετώπιση των δυνητικών επιπτώσεων της συγκομιδής των εν λόγω υπολειμμάτων στην ποιότητα του εδάφους και στον άνθρακα του εδάφους, και διαθέτει μηχανισμούς για την παρακολούθηση και την επιβολή της εφαρμογής των εν λόγω πρακτικών. Στο επίπεδο των οικονομικών φορέων, τα εθελοντικά καθεστώτα επαληθεύουν ότι οι εν λόγω πρακτικές διαχείρισης εφαρμόζονται και παρακολουθούνται με αποτελεσματικό τρόπο στο επίπεδο των γεωργικών εκμεταλλεύσεων που προμηθεύουν βιομάζα. Όταν χρησιμοποιείται ο ομαδικός έλεγχος, τα εθελοντικά καθεστώτα επαληθεύουν ότι οι εν λόγω πρακτικές εφαρμόζονται από όλους τους οικονομικούς φορείς που καλύπτονται από τον ομαδικό έλεγχο. Άρθρο 22 Ειδικοί κανόνες για τα καύσιμα ανακυκλωμένου άνθρακα και τα καύσιμα μη βιολογικής προέλευσης από ανανεώσιμες πηγές Τα εθελοντικά καθεστώτα επιβάλλουν στους οικονομικούς φορείς που συμμετέχουν στο καθεστώς την υποχρέωση να εφαρμόζουν τη μεθοδολογία που προβλέπεται στο άρθρο 28 παράγραφος 5 της οδηγίας (ΕΕ) 2018/2001 κατά τον προσδιορισμό των εκπομπών αερίων του θερμοκηπίου των καυσίμων ανακυκλωμένου άνθρακα και των καυσίμων μη βιολογικής προέλευσης από ανανεώσιμες πηγές. Άρθρο 23 Ειδικοί κανόνες για τη συνεπεξεργασία 1. Τα εθελοντικά καθεστώτα επιβάλλουν στους οικονομικούς φορείς που συμμετέχουν στο καθεστώς την υποχρέωση να εφαρμόζουν τη μεθοδολογία που καθορίζεται στις κατ’ εξουσιοδότηση πράξεις που εκδίδονται σύμφωνα με το άρθρο 28 παράγραφος 5 της οδηγίας (ΕΕ) 2018/2001 κατά τον προσδιορισμό του μεριδίου των βιοκαυσίμων και των βιοαερίων μεταφορών, το οποίο προκύπτει από την επεξεργασία βιομάζας με ορυκτά καύσιμα σε κοινή διαδικασία. 2. Οι οικονομικοί φορείς υποχρεούνται να τεκμηριώνουν με εμπεριστατωμένο τρόπο τις ποσότητες και τα είδη βιομάζας που εισέρχονται στη διαδικασία, καθώς και τις ποσότητες βιοκαυσίμων και βιοαερίων που παράγονται από την εν λόγω βιομάζα. Οι ισχυρισμοί τεκμηριώνονται με αποδεικτικά στοιχεία, συμπεριλαμβανομένων των αποτελεσμάτων των δοκιμών ελέγχου. 3. Η συχνότητα διεξαγωγής των δοκιμών ελέγχου που αναφέρονται στην παράγραφο 2 καθορίζεται λαμβανομένης υπόψη της πολυπλοκότητας και της μεταβλητότητας των βασικών παραμέτρων της συνεπεξεργασίας, ώστε να διασφαλίζεται ότι, ανά πάσα στιγμή, το μερίδιο των βιοκαυσίμων και των βιοαερίων που αποτελούν αντικείμενο ισχυρισμών αντικατοπτρίζει τα πραγματικά τους μερίδια. 4. Κατά τη διενέργεια των ελέγχων δίνεται ιδιαίτερη έμφαση στην επαλήθευση της συνέπειας μεταξύ των ποσοτήτων βιομάζας που εισέρχονται στη διαδικασία και των ποσοτήτων βιοκαυσίμων και βιοαερίων που καταγράφονται ως παραγόμενες από βιομάζα. Για τον σκοπό αυτόν, τα αποδεικτικά στοιχεία που παρέχονται από τους οικονομικούς φορείς επαληθεύονται διεξοδικά και το εύλογο των ισχυρισμών ελέγχεται και συγκρίνεται με βιομηχανικά πρότυπα. Κατά τη διενέργεια της αξιολόγησης αυτής δίνεται ιδιαίτερη προσοχή στη μέθοδο δοκιμής που εφαρμόζει ο οικονομικός φορέας, στο σύστημα πρόσθετων ελέγχων που εφαρμόζεται και στη μέθοδο υπολογισμού που χρησιμοποιείται για την ενσωμάτωση των αποτελεσμάτων όλων των δοκιμών στον υπολογισμό του τελικού μεριδίου των βιοκαυσίμων και των βιοαερίων. Οι ελεγκτές αντιμετωπίζουν ως μείζονος σοβαρότητας περίπτωση μη συμμόρφωσης κάθε διαπιστωθείσα απόκλιση στη μέθοδο δοκιμής ή ανακρίβεια κατά την ενσωμάτωση των αποτελεσμάτων των εν λόγω δοκιμών στον τελικό υπολογισμό από τον οικονομικό φορέα. ΚΕΦΆΛΑΙΟ V ΕΙΔΙΚΟΊ ΚΑΝΌΝΕς ΓΙΑ ΤΗ ΣΥΜΜΌΡΦΩΣΗ ΜΕ ΤΙς ΑΠΑΙΤΉΣΕΙς ΠΙΣΤΟΠΟΊΗΣΗς ΧΑΜΗΛΟΎ ΚΙΝΔΎΝΟΥ ΈΜΜΕΣΗς ΑΛΛΑΓΉς ΤΗς ΧΡΉΣΗς ΓΗς Άρθρο 24 Ειδικές απαιτήσεις για την πιστοποίηση χαμηλού κινδύνου ILUC 1. Τα εθελοντικά καθεστώτα επιβάλλουν στους οικονομικούς φορείς που επιθυμούν να λάβουν πιστοποίηση χαμηλού κινδύνου ILUC την υποχρέωση να υποβάλουν αίτηση σε οργανισμό πιστοποίησης που είναι αρμόδιος για την έκδοση σχετικής πιστοποίησης. Μετά την αποδοχή της αίτησης, ο οικονομικός φορέας υποβάλλει σχέδιο διαχείρισης, το οποίο περιέχει τις ελάχιστες πληροφορίες που προβλέπονται στο παράρτημα VIII. Σε περίπτωση που εφαρμόζονται περισσότερα του ενός μέτρα προσθετικότητας, όλα τα μέτρα προσθετικότητας τεκμηριώνονται στο σχέδιο διαχείρισης. 2. Ο οργανισμός πιστοποίησης διενεργεί επιτόπιο βασικό έλεγχο για την επαλήθευση του περιεχομένου του σχεδίου διαχείρισης, καθώς και για τον καθορισμό και την τεκμηρίωση της γραμμής βάσης δυναμικής απόδοσης. 3. Στο πλαίσιο του βασικού ελέγχου, ο οργανισμός πιστοποίησης αξιολογεί, αφενός, αν το μέτρο ή τα μέτρα προσθετικότητας αναμένεται να οδηγήσουν σε αύξηση των αποδόσεων σύμφωνα με το άρθρο 2 σημείο 5 του κατ’ εξουσιοδότηση κανονισμού (ΕΕ) 2019/807 και, αφετέρου, τη συμμόρφωση με τα κριτήρια αειφορίας που ορίζονται στην οδηγία (ΕΕ) 2018/2001. 4. Οι ελεγκτές που διενεργούν τον βασικό έλεγχο για λογαριασμό του οργανισμού πιστοποίησης αναφέρουν στην έκθεση βασικού ελέγχου τυχόν θέματα βιωσιμότητας που απορρέουν από την εφαρμογή των μέτρων προσθετικότητας, τα οποία θα μπορούσαν να συνιστούν παραβίαση του εθνικού ή του περιφερειακού νομικού πλαισίου ή να μη συμμορφώνονται με τις τοπικές ειδικές συνθήκες. Τυχόν θέματα βιωσιμότητας περιλαμβάνονται στους ετήσιους ελέγχους. 5. Τα εθελοντικά καθεστώτα εκδίδουν πιστοποιητικά χαμηλού κινδύνου ILUC σύμφωνα με τις απαιτήσεις σχετικά με το ελάχιστο περιεχόμενο που καθορίζονται στο σημείο 4 του παραρτήματος VIII και δημοσιεύουν κατάλογο των εν λόγω πιστοποιητικών στον ιστότοπό τους. 6. Στην περίπτωση αιτήσεων που περιλαμβάνουν μέτρα προσθετικότητας τα οποία θα εφαρμοστούν μετά την πιστοποίηση, ο βασικός έλεγχος, τα αποτελέσματα του ελέγχου προσθετικότητας και η γραμμή βάσης δυναμικής απόδοσης ισχύουν για 10 έτη. Στην περίπτωση πολυετών καλλιεργειών, ένας οικονομικός φορέας μπορεί να επιλέξει να καθυστερήσει την έναρξη της δεκαετούς περιόδου ισχύος έως και 2 έτη, στην περίπτωση επιχειρησιακών μέτρων προσθετικότητας, ή έως και 5 έτη στην περίπτωση αναφύτευσης. 7. Σε περίπτωση που τα μέτρα προσθετικότητας έχουν τεθεί ήδη σε εφαρμογή πριν από την πιστοποίηση, ο βασικός έλεγχος, τα αποτελέσματα του ελέγχου προσθετικότητας και η γραμμή βάσης δυναμικής απόδοσης ισχύουν για 10 έτη από το έτος έναρξης εφαρμογής του μέτρου προσθετικότητας. Στην περίπτωση αυτή, το βασικό σενάριο μπορεί να γίνει αποδεκτό για μέτρα προσθετικότητας που έχουν ληφθεί το πολύ πριν από 10 έτη, υπό την προϋπόθεση ότι υπάρχουν διαθέσιμα επαρκή δεδομένα και αποδεικτικά έγγραφα που παρέχουν το ίδιο επίπεδο εγγυήσεων για μια κατάσταση στην οποία ο βασικός έλεγχος είχε διενεργηθεί πριν από την εφαρμογή του μέτρου ή των μέτρων προσθετικότητας. 8. Μόνο η πρόσθετη βιομάζα που έχει παραχθεί μετά τη χορήγηση της πιστοποίησης χαμηλού κινδύνου ILUC είναι επιλέξιμη για δήλωση χαμηλού κινδύνου ILUC. Η πραγματική ποσότητα ετήσιας πρόσθετης βιομάζας που δηλώνεται από τον οικονομικό φορέα υπόκειται στη διενέργεια ετήσιων ελέγχων. 9. Η εφαρμογή του σχεδίου διαχείρισης υπόκειται σε ετήσιους ελέγχους ώστε να επαληθεύεται ότι το περιεχόμενο του σχεδίου διαχείρισης εφαρμόζεται με ορθό τρόπο και ότι οι ποσότητες της επιπλέον παραγόμενης και δηλούμενης βιομάζας για τους σκοπούς της πιστοποίησης χαμηλού κινδύνου ILUC, σε σχέση με τη γραμμή βάσης δυναμικής απόδοσης, είναι ορθές. 10. Ένας οικονομικός φορέας μπορεί να εφαρμόζει περισσότερα του ενός μέτρα προσθετικότητας με την πάροδο των ετών. Σε περίπτωση που δύο ή περισσότερα μέτρα προσθετικότητας εφαρμόζονται από κοινού κατά τη διάρκεια του ίδιου έτους στο ίδιο οριοθετημένο γεωτεμάχιο, η πρόσθετη βιομάζα που παράγεται ως αποτέλεσμα αξιολογείται με βάση την ίδια γραμμή βάσης δυναμικής απόδοσης. Η πρόσθετη βιομάζα μπορεί να πιστοποιηθεί ως χαμηλού κινδύνου ILUC στο πλαίσιο του ίδιου πιστοποιητικού. 11. Σε περίπτωση που δύο ή περισσότερα μέτρα προσθετικότητας εφαρμόζονται σε διαφορετικές χρονικές στιγμές στο ίδιο οριοθετημένο γεωτεμάχιο, ο οικονομικός φορέας μπορεί να προβεί σε μία από τις ακόλουθες επιλογές: α) να επικαιροποιήσει τη γραμμή βάσης δυναμικής απόδοσης και τον έλεγχο προσθετικότητας για τη δημιουργία νέας γραμμής βάσης που θα ισχύει για άλλα 10 έτη· β) διατηρείται η αρχική περίοδος ισχύος των 10 ετών για τη γραμμή βάσης δυναμικής απόδοσης και τον έλεγχο προσθετικότητας μετά το έτος αρχικής πιστοποίησης. Άρθρο 25 Ειδικές διατάξεις για την απόδειξη της προσθετικότητας 1. Για τους σκοπούς της πιστοποίησης των βιοκαυσίμων, των βιορευστών ή των καυσίμων βιομάζας ως χαμηλού κινδύνου ILUC, τα εθελοντικά καθεστώτα και οι οργανισμοί πιστοποίησης που εργάζονται για λογαριασμό τους επαληθεύουν ότι οι οικονομικοί φορείς έχουν εφαρμόσει μέτρα για την αποτελεσματική αύξηση της παραγωγικότητας των πρώτων υλών πέραν του σεναρίου διατήρησης της υφιστάμενης κατάστασης. Όταν τα εν λόγω μέτρα εφαρμόζονται σε εγκαταλελειμμένα ή σοβαρά υποβαθμισμένα εδάφη ή από κατόχους μικρών εκμεταλλεύσεων, κατά τον βασικό έλεγχο επαληθεύεται ότι οι οικονομικοί φορείς συμμορφώνονται με τις δέουσες απαιτήσεις του κατ’ εξουσιοδότηση κανονισμού (ΕΕ) 2019/807. Σε όλες τις άλλες περιπτώσεις, η απόδειξη προσθετικότητας παρέχεται με τη διενέργεια ανάλυσης και εκτίμησης της οικονομικής ελκυστικότητας ή ανάλυσης και εκτίμησης των μη οικονομικών εμποδίων. 2. Για τη συμμόρφωση με τις απαιτήσεις που ορίζονται στο άρθρο 5 παράγραφος 1 στοιχείο α) του κατ’ εξουσιοδότηση κανονισμού (ΕΕ) 2019/807 όσον αφορά τα μέτρα προσθετικότητας, οι προτεινόμενες επενδύσεις υποβάλλονται είτε σε έλεγχο οικονομικής ελκυστικότητας είτε σε έλεγχο μη οικονομικών εμποδίων σύμφωνα με το παράρτημα VIII. 3. Τα μέτρα είναι επιλέξιμα για τους σκοπούς της πιστοποίησης χαμηλού κινδύνου ILUC μόνον είτε όταν ο έλεγχος οικονομικής ελκυστικότητάς τους είναι αρνητικός, δηλαδή αρνητική καθαρή παρούσα αξία (ΚΠΑ) της επένδυσης χωρίς να περιλαμβάνεται προσαύξηση επί της τιμής της αγοράς ή όταν αποδεικνύουν την παρουσία μη οικονομικών εμποδίων που μπορούν να υπερβληθούν μόνον επειδή τα βιοκαύσιμα, τα βιορευστά και τα καύσιμα βιομάζας που παράγονται από τις πρόσθετες πρώτες ύλες μπορούν να προσμετρηθούν στους στόχους για την ενέργεια από ανανεώσιμες πηγές που καθορίζονται στην οδηγία (ΕΕ) 2018/2001. Άρθρο 26 Παραγωγή σε αχρησιμοποίητα, εγκαταλελειμμένα ή σοβαρά υποβαθμισμένα εδάφη 1. Για τους σκοπούς της συμμόρφωσης με τις απαιτήσεις παραγωγής σε αχρησιμοποίητα ή εγκαταλελειμμένα εδάφη, όπως ορίζονται στο άρθρο 2 σημεία 2 και 3 του κατ’ εξουσιοδότηση κανονισμού (ΕΕ) 2019/807, οι οικονομικοί φορείς παρέχουν στοιχεία που αποδεικνύουν ότι, επί τουλάχιστον 5 συναπτά έτη πριν από την έναρξη της καλλιέργειας πρώτων υλών που χρησιμοποιούνται για την παραγωγή βιοκαυσίμων, βιορευστών και καυσίμων βιομάζας, δεν χρησιμοποιήθηκαν για την παραγωγή καλλιεργειών τροφίμων και ζωοτροφών, για άλλες ενεργειακές καλλιέργειες ή για την παραγωγή σημαντικής ποσότητας χορτονομής για τη βόσκηση ζώων. 2. Για να χαρακτηριστούν τα εδάφη ως εγκαταλελειμμένα εδάφη, ο οικονομικός φορέας παρέχει πρόσθετα στοιχεία που αποδεικνύουν ότι είχαν υπάρξει καλλιέργειες τροφίμων ή ζωοτροφών στην οριοθετημένη περιοχή πριν από τη συνεχόμενη περίοδο που αναφέρεται στην παράγραφο 1. Τα εν λόγω αποδεικτικά στοιχεία αποδεικνύουν επίσης την παύση της παραγωγής για βιοφυσικούς ή κοινωνικοοικονομικούς λόγους. Οι βιοφυσικές μεταβολές που επηρεάζουν αρνητικά την καλλιέργεια τροφίμων και ζωοτροφών μπορούν να περιλαμβάνουν, μεταξύ άλλων, τα ακόλουθα συμβάντα: α) αυξημένη συχνότητα ακραίων καιρικών φαινομένων, όπως ξηρασίες, καταιγίδες ή πλημμύρες· β) μεταβολές των εποχικών θερμοκρασιών που επηρεάζουν τη φαινολογία των φυτών· γ) αύξηση των επιβλαβών οργανισμών και των ασθενειών· δ) ζημίες στα συστήματα άρδευσης· ε) ζημίες στο έδαφος, όπως σοβαρή αλάτωση, εξάντληση οργανικής ύλης και διάβρωση που το καθιστά "σοβαρά υποβαθμισμένο". 3. Οι κοινωνικοοικονομικοί παράγοντες που επηρεάζουν αρνητικά την οικονομική βιωσιμότητα της παραγωγής, με συνέπεια την εγκατάλειψη των εδαφών, μπορούν να περιλαμβάνουν, μεταξύ άλλων, τα ακόλουθα συμβάντα: α) μεταβολές στις τιμές της αγοράς (π.χ. αυξημένο κόστος εισροών ή εργασίας, ή αμφότερα, ή μειώσεις της τιμής που προκύπτουν από τις τελικές καλλιέργειες)· β) μείωση της διαθεσιμότητας εργατικού δυναμικού (π.χ. λόγω μετανάστευσης)· γ) διακοπή της αλυσίδας εφοδιασμού (π.χ. λόγω κλεισίματος τοπικής αγοράς ή συνδέσμου μεταφορών)· δ) διαφορές σχετικά με την κυριότητα (π.χ. στο πλαίσιο κληρονομικής διαδοχής)· ε) πολιτική αστάθεια (π.χ. κατάσχεση ή εθνικοποίηση εδαφών). 4. Η αίτηση για την πιστοποίηση πρώτων υλών ως πρώτων υλών που έχουν παραχθεί σε σοβαρά υποβαθμισμένα εδάφη, όπως ορίζονται στο παράρτημα V μέρος Γ σημείο 9 της οδηγίας (ΕΕ) 2018/2001, συνοδεύεται από τα ακόλουθα αποτελέσματα εδαφολογικών μελετών, κατά περίπτωση: α) σε περίπτωση αλάτωσης, τα αποτελέσματα της μελέτης, από ειδικευμένο γεωπόνο, της ηλεκτροαγωγιμότητας του εδάφους με τη χρήση της μεθόδου της ζύμης κεκορεσμένου εδάφους· β) σε περίπτωση χαμηλής περιεκτικότητας του εδάφους σε οργανική ύλη, τα αποτελέσματα από κατάλληλο αριθμό δειγμάτων εδάφους από το οριοθετημένο γεωτεμάχιο, όπως ορίζεται από ειδικευμένο γεωπόνο, με τη χρήση της μεθόδου ξηρής καύσης· γ) σε περίπτωση σοβαρής διάβρωσης, τουλάχιστον το 25 % του οριοθετημένου γεωτεμαχίου πρέπει να έχει διαβρωθεί όπως ορίζεται από ειδικευμένο γεωπόνο, με τη σχετική υποστήριξη φωτογραφιών. 5. Όταν μια οριοθετημένη περιοχή χαρακτηρίζεται ως αχρησιμοποίητο έδαφος, υποβάλλεται σε έλεγχο προσθετικότητας, όπως ορίζεται στο σημείο 4 του παραρτήματος VIII, ώστε να είναι επιλέξιμη για πιστοποίηση χαμηλού κινδύνου ILUC. Οι οριοθετημένες περιοχές που χαρακτηρίζονται ως εγκαταλελειμμένα ή σοβαρά υποβαθμισμένα εδάφη δεν απαιτείται να υποβληθούν σε έλεγχο προσθετικότητας προκειμένου να είναι επιλέξιμες για πιστοποίηση χαμηλού κινδύνου ILUC. Στην περίπτωση παραγωγής σε αχρησιμοποίητα, εγκαταλελειμμένα ή υποβαθμισμένα εδάφη, η γραμμή βάσης δυναμικής απόδοσης μηδενίζεται χωρίς γραμμή τάσης. Άρθρο 27 Καθορισμός πρόσθετης βιομάζας για μέτρα αύξησης της απόδοσης 1. Η "πρόσθετη βιομάζα" που είναι επιλέξιμη για την πιστοποίηση χαμηλού κινδύνου ILUC είναι η πρόσθετη ποσότητα πρώτων υλών που παράγονται σε σαφώς οριοθετημένο γεωτεμάχιο σε σύγκριση με τη γραμμή βάσης δυναμικής απόδοσης ως άμεσο αποτέλεσμα της εφαρμογής ενός μέτρου προσθετικότητας. 2. Η γραμμή βάσης δυναμικής απόδοσης ορίζεται με τον καθορισμό ενός σημείου εκκίνησης, με βάση την ιστορική απόδοση του οριοθετημένου γεωτεμαχίου, και μιας γραμμής τάσης με βάση τις παγκόσμιες τάσεις απόδοσης των πρώτων υλών, η οποία καθορίζεται σύμφωνα με τις αρχές που αναφέρονται στο παράρτημα VIII. 3. Η πραγματική απόδοση για ένα οριοθετημένο γεωτεμάχιο μετά την εφαρμογή του μέτρου προσθετικότητας συγκρίνεται με τη γραμμή βάσης που αναφέρεται στην παράγραφο 2. Η διαφορά μεταξύ της πραγματικής απόδοσης και της γραμμής βάσης δυναμικής απόδοσης είναι η πρόσθετη πρώτη ύλη που είναι επιλέξιμη για την προβολή ισχυρισμών περί χαμηλού κινδύνου ILUC. ΚΕΦΆΛΑΙΟ VI ΤΕΛΙΚΈς ΔΙΑΤΆΞΕΙς Άρθρο 28 Έναρξη ισχύος και εφαρμογή Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται 18 μήνες μετά την έναρξη ισχύος του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Ιουνίου 2022. Για την Επιτροπή Η Πρόεδρος Ursula VON DER LEYEN